FI Euroopan unionin virallinen lehti L 112/38

KOMISSION PÄÄTÖS,

tehty 28 päivänä lokakuuta 2009,

valtiontuesta C 14/08 (ex NN 1/08), jota Yhdistynyt kuningaskunta on myöntänyt Northern Rockille

(tiedoksiannettu numerolla K(2009) 8102)

(Ainoastaan englanninkielinen teksti on todistusvoimainen)

(ETA:n kannalta merkityksellinen teksti)

(2010/262/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan ensimmäisen alakohdan,

ottaa huomioon sopimuksen Euroopan talousalueesta ja erityisesti sen 62 artiklan 1 kohdan a alakohdan,

on mainittujen artiklojen mukaisesti kehottanut asianomaisia esittämään huomautuksensa (1), (2) ja ottaa huomioon nämä huomautukset,

sekä katsoo seuraavaa:

1. MENETTELY

(1) Komissio katsoi 5 päivänä joulukuuta 2007 tekemässään päätöksessä (3), jäljempänä ’joulukuun 5 päivänä 2007 tehty päätös’, ettei Englannin pankin, jäljempänä ’BoE’, 14 päivänä syyskuuta 2007 Northern Rockin, jäljempänä ’NR’, hyväksi toteuttama likviditeetin takaus ollut valtiontukea. Lisäksi komissio päätti, että Yhdistyneen kuningaskunnan viranomaisten 17–20 päivänä syyskuuta ja 9 päivänä lokakuuta 2007 takaamat vähittäistalletukset olivat yhteismarkkinoille soveltuvaa pelastustukitoimenpiteenä kuudeksi kuukaudeksi 17 päivään maaliskuuta 2008 asti myönnettyä valtiontukea, joka oli yritysten pelastamiseksi ja rakenneuudistukseksi annettujen yhteisön suuntaviivojen (4), jäljempänä ’P&R-suuntaviivat’, mukaista. Komissio korosti myös päätöksessään rakenneuudistussuunnitelman toimittamista kuuden kuukauden kuluessa tai tuen takaisin maksamista.

(2) Yhdistyneen kuningaskunnan viranomaiset ilmoittivat 21 päivänä joulukuuta 2007 päivätyllä kirjeellä komissiolle kyseisten takausjärjestelyjen jatkamisesta. Yhdistyneen kuningaskunnan ja komission välisiä kokouksia järjestettiin 8 päivänä tammikuuta, 24 päivänä tammikuuta, 6 päivänä helmikuuta, 13 päivänä helmikuuta ja 10 päivänä maaliskuuta 2008.

(3) Yhdistyneen kuningaskunnan viranomaiset ilmoittivat 17 päivänä helmikuuta 2008 NR:n kansallistamisesta. Yhdistynyt kuningaskunta lähetti komissiolle 17 päivänä maaliskuuta 2008 päivätyllä kirjeellä NR:n rakenneuudistussuunnitelman ja ilmoitti komissiolle suunnitelmaan liittyvistä valtiontukitoimenpiteistä, joilla suunnitelma voitaisiin panna täytäntöön. Yhdistynyt kuningaskunta lähetti 31 päivänä maaliskuuta 2008 päivätyllä kirjeellä yksityiskohtaisemman rakenneuudistussuunnitelman, jota oli hieman muutettu.

(4) Komissio ilmoitti Yhdistyneelle kuningaskunnalle 2 päivänä huhtikuuta 2008 päivätyllä kirjeellä päätöksestään aloittaa perustamissopimuksen 88 artiklan 2 kohdan mukainen menettely kyseisten valtiontukitoimenpiteiden suhteen, jäljempänä ’aloittamispäätös’.

(5) Menettelyn aloittamista koskeva päätös julkaistiin Euroopan unionin virallisessa lehdessä (5). Komissio kehotti asianomaisia esittämään huomautuksensa tuesta.

(6) Yhdistynyt kuningaskunta vastasi aloittamispäätökseen 2 päivänä toukokuuta 2008 päivätyllä kirjeellä. Komissio vastaanotti myös asianomaisten huomautuksia. Komissio välitti 15 päivänä heinäkuuta 2008 päivätyllä kirjeellä, joka vastaanotettiin 31 päivänä heinäkuuta 2008, kyseiset huomautukset Yhdistyneelle kuningaskunnalle, jotta se voisi ottaa niihin kantaa. Yhdistyneen kuningaskunnan huomautukset vastaanotettiin 29 päivänä elokuuta 2008 päivätyssä kirjeessä.

(7) Komissio lähetti 25 päivänä huhtikuuta 2008 päivätyllä kirjeellä kysymyksiä 31 päivänä maaliskuuta 2008 toimitetusta rakenneuudistussuunnitelmasta. Yhdistynyt kuningaskunta toimitti vastauksia 6 päivänä kesäkuuta 2008 päivätyllä kirjeellä. Komission ja Yhdistyneen kuningaskunnan viranomaisten välinen kokous järjestettiin 30 päivänä kesäkuuta 2008. Tämän kokouksen jälkeen Yhdistyneen kuningaskunnan viranomaiset toimittivat lisätietoja 8 päivänä heinäkuuta ja 13 päivänä elokuuta 2008 päivätyillä kirjeillä.

(8) Yhdistyneen kuningaskunnan hallitus ilmoitti julkisesti 5 päivänä elokuuta 2008 aikomuksestaan muuntaa 3 miljardin osuus NR:lle myönnetyistä lainoista osakkeiksi. Yhdistyneen kuningaskunnan viranomaiset olivat aiemmin ilmoittaneet komissiolle tästä ilmoituksesta.

(9) Yhdistyneen kuningaskunnan viranomaiset ilmoittivat komissiolle 11 päivänä marraskuuta 2008, 15 päivänä tammikuuta 2009 ja 4 päivänä helmikuuta 2009 päivätyillä kirjeillä NR:ää koskevista rakenneuudistussuunnitelmista, jotka rahoituskriisin vaikutusten vuoksi poikkesivat merkittävästi maaliskuussa 2008 tiedoksi annetuista suunnitelmista, ja esittelivät suunnitelmat pääpiirteissään.

(10) Yhdistyneen kuningaskunnan viranomaiset toimittivat 20 päivänä helmikuuta 2009 lisätietoja aikomuksesta jakaa NR kahtia. Yksityiskohtaisempi suunnitelma annettiin tiedoksi 31 päivänä maaliskuuta 2009 ja 2 päivänä huhtikuuta 2009 päivätyillä kirjeillä.

(11) Komissio ilmoitti Yhdistyneelle kuningaskunnalle 7 päivänä toukokuuta 2009 päivätyllä kirjeellä päätöksestään laajentaa perustamissopimuksen 88 artiklan 2 kohdan mukainen menettely koskemaan myös muutettua rakenneuudistussuunnitelmaa, joka oli toimitettu komissiolle maaliskuussa, jäljempänä ’laajentamispäätös’.

(12) Laajentamispäätös julkaistiin Euroopan unionin virallisessa lehdessä (6) ja asianomaisia kehotettiin esittämään huomautuksensa tuesta.

(13) Yhdistynyt kuningaskunta vastasi laajentamispäätökseen 22 päivänä kesäkuuta 2009 päivätyllä kirjeellä. Lisäksi komissio vastaanotti kolmansien huomautuksia. Nämä huomautukset toimitettiin 14 päivänä elokuuta 2009 päivätyllä kirjeellä Yhdistyneelle kuningaskunnalle, jotta se voisi esittää niistä huomautuksensa. Yhdistynyt kuningaskunta toimitti huomautuksensa 17 päivänä elokuuta 2009 päivätyllä kirjeellä.

(14) Yhdistynyt kuningaskunta toimitti 10 päivänä kesäkuuta päivitetyn rakenneuudistussuunnitelman, josta se keskusteli komission kanssa 26 päivänä kesäkuuta ja 21 päivänä elokuuta 2009 pidetyissä kokouksissa. Yhdistynyt kuningaskunta toimitti lisätietoja myös 22 päivänä kesäkuuta, 26 päivänä kesäkuuta, 15 päivänä heinäkuuta, 17 päivänä elokuuta, 18 päivänä elokuuta, 4 päivänä syyskuuta, 17 päivänä syyskuuta, 18 päivänä syyskuuta, 21 päivänä syyskuuta, 22 päivänä syyskuuta ja 30 päivänä syyskuuta 2009.

2. TUEN KUVAUS

2.1 TUENSAAJA JA SEN VAIKEUDET

(15) Ennen vaikeuksien alkamista vuoden 2007 jälkipuoliskolla NR oli Yhdistyneen kuningaskunnan viidenneksi suurin asuntoluottopankki. Sen taseen loppusumma oli 113,5 miljardia Englannin puntaa 30 päivänä kesäkuuta 2007 ja 109,3 miljardia puntaa vuoden 2007 lopussa. Vuonna 2006 sen taseen loppusumma oli 101 miljardia puntaa, ja korkotulot lähes viisi miljardia puntaa. Vuonna 2006 NR:n voitto oli 443 miljoonaa puntaa. Vuonna 2006 pankin henkilöstön vahvuus oli 6 000 henkeä, ja sillä oli 77 sivuliikettä eri puolilla Yhdistynyttä kuningaskuntaa sekä toimipisteet Irlannissa, Tanskassa ja Guernseyssä.

(16) NR:n ydintoimintaa oli ja on edelleen asuntoluotonanto. Sillä on yli 90 prosentin osuus kaikista asiakkaille myönnetyistä luotoista. Vuoden 2007 alkupuoliskolla pankilla oli 9,7 prosentin markkinaosuus Yhdistyneen kuningaskunnan bruttoasuntoluotonannosta ja 18,9 prosentin osuus nettoasuntoluotonannosta (7). NR rahoitti useimmat pitkäaikaiset luotot asuntolainavakuudellisilla arvopapereille ja katetuilla joukkolainoilla, samalla kun sen rahoituksen jatkuvasti supistuva osuus realisoitiin vähittäistalletuksilla. Vähittäistalletusten määrä oli 30 päivänä kesäkuuta 2007 vain 24 miljardia puntaa, kun taseen loppusumma oli 113 miljardia puntaa. NR perusti maaliskuussa 2001 ”master trust” -arvopaperistamisrakenteen, josta käytetään nimeä ”Granite” ja jota se on käyttänyt laajalti. Lisätietoja NR:stä annetaan 2 päivänä huhtikuuta 2008 tehdyn aloittamispäätöksen 2.1 kohdassa.

(17) NR:n riippuvuus tukkurahoituksesta aiheutti vaikeuksia vuoden 2007 jälkipuoliskolla, jolloin asuntolainavakuudelliset arvopaperimarkkinat romahtivat, kuten aloittamispäätöksen 2.2 kohdassa on tarkemmin kuvattu. NR:n rahoitusongelmat saivat Yhdistyneen kuningaskunnan viranomaiset myöntämään lainoja ja takuita, jotka komissio hyväksyi 5 päivänä joulukuuta 2007 tehdyllä päätöksellä yrityksen pelastustueksi 17 päivään maaliskuuta 2008 asti. Aloittamispäätöksen 2.3.1 kohdassa kuvataan olosuhteita, joiden vuoksi valtio päätyi myöntämään 18 päivänä joulukuuta 2007 lisätakuita, jotka komissio hyväksyi yhteismarkkinoille soveltuvaksi pelastustueksi (aloittamispäätöksen 4.5.2 kohta).

(18) NR ja Yhdistyneen kuningaskunnan viranomaiset pyrkivät vuoden 2008 alussa löytämään yksityissektoriratkaisun. Tämän jälkeen Virgin ja NR:n hallinto toimittivat NR:n liiketoimintasuunnitelmat hallitukselle, ja ne on esitetty aloittamispäätöksen 2.3.2 ja 2.3.3 kohdassa. Pyrkimys löytää yksityissektoriratkaisu epäonnistui, ja näin ollen NR kansallistettiin 22 päivänä helmikuuta 2008 edellisinä päivinä käyttöön otetun lainsäädännön perusteella (aloittamispäätöksen 2.3.4 kohta) (8).

(19) Globaalin rahoituskriisin syventyminen Lehman Brothersin romahduksen vuoksi ja sitä seuranneet talouskriisi ja asuntomarkkinakriisi johtivat NR:n myöntämiä velkoja koskevaan maksukyvyttömyyteen, minkä vuoksi NR joutui vastaamaan merkittävistä lainojen arvonalennustappion kustannuksista vuonna 2008 ja vuoden 2009 ensimmäisellä vuosineljänneksellä. Kustannukset ylittivät merkittävästi muiden pankkien keskimääräiset kustannukset. Tämä johtui siitä, että NR oli myöntänyt useita riskiluottoja, erityisesti luottoja, joissa oli korkea asuntolainan ja asunnon arvon välinen suhde, jäljempänä ’LTV’. Näistä luotoista huomattava osa oli yhteisluottoja (asuntoluottoja yhdessä LTV:n kanssa […] (9), joista 125 prosenttiin oli yhdistetty henkilökohtainen luotto).

(20) Lainojen arvonalennustappiokustannukset aiheuttivat NR:lle negatiivisen pääoman tuoton, minkä vuoksi se sai heinäkuussa 2008 Yhdistyneen kuningaskunnan rahoituspalveluviranomaiselta (FSA) vapautuksen, jonka ansiosta se voi yhdistää koko käytössä olevan Tier-2-pääoman NR:n pääomavaroihin rajoituksetta, jotta se pystyisi täyttämään vaatimukset säädetystä vähimmäispääomasta. Vapautuksen takasi Yhdistyneen kuningaskunnan valtio, jäljempänä ’HMT’, joka antoi FSA:lle sitoumuksen siitä, että NR täyttäisi toiminnassaan vähimmäispääomavaatimukset.

(21) Vuoden 2009 ensimmäistä vuosineljännestä koskevassa raportissaan NR ilmoitti tuottavansa todennäköisesti tappiota vuonna 2009. Tämän johdosta sen omat varat laskivat alle säädetyn vähimmäispääoman. NR ilmoitti 1 päivänä heinäkuuta 2009 FSA:n vahvistaneen, ettei se aikonut rajoittaa NR:n toimintaa ottaen huomioon HMT:n sitoumuksen myöntää sopiva pääomataso.

(22) Taulukossa 1 esitetään tiedot NR:n rahoituskyvystä vuodesta 2006 vuoden 2009 alkupuoliskon lopulle. Taulukko 1 Northern Rockin taloudellinen tulos vuosina 2006–2008 (10) ja vuoden 2009 alkupuoliskolla (11) (miljardeina Englannin puntina) 2006 2007 2008 2009 alkup. Taseen loppusumma 101,0 109,3 104,3 88,7 Vähittäistalletusten loppusumma 22,6 10,5 19,6 18,4 Uusi bruttoluotonanto 32,9 32,3 3,0 1,3 Uusi nettoluotonanto 16,6 12,2 (25,4) (5,0) Korkotulot 4,9 6,9 5,7 1,1 Nettotuotto (tappio) 0,443 (0,199) (1,3) (0,269)

2.2 RAKENNEUUDISTUSSUUNNITELMAT

(23) Yhdistyneen kuningaskunnan viranomaiset toimittivat helmikuussa 2008 toteutetun NR:n kansallistamisen jälkeen rakenneuudistussuunnitelman, jäljempänä ’alkuperäinen rakenneuudistussuunnitelma’, jonka sisältö on kuvattu tarkemmin aloittamispäätöksen 2.3.5 kohdassa ja laajentamispäätöksen 2.2 kohdassa. Lyhyesti sanoen alkuperäiseen rakenneuudistussuunnitelmaan kuului: i) NR:n taseen pienentäminen 109,3 miljardista punnasta vuonna 2007 48–53 miljardiin puntaan vuoden 2011 lopulla aktiivisen asuntolainojen takaisinmaksuohjelman ja rajoitetun uuden luotonannon avulla; ii) sekarahoituksen tasapainottaminen lisäämällä vähittäistalletusten osuutta 15–20 prosentista vuonna 2008 48–52 prosenttiin vuonna 2012; iii) NR:n Tanskan toimintojen lopettaminen; iv) valtion lainojen nopea takaisinmaksu ja valtion takuiden vapauttaminen vuoden 2011 loppuun mennessä; ja v) käyttäytymiseen liittyvät sitoumukset, muun muassa uusien asuntoluottojen myöntämisen rajoittaminen, kilpailukehys (Competitive Framework) (12) ja vetäytyminen vakuudettomista henkilökohtaisista luotoista ja markkinalainauksesta rakenneuudistuskautena.

(24) Yhdistynyt kuningaskunta toteutti aktiivisen asuntoluottojen takaisinmaksuohjelman, uuden luotonannon rajoittamisen, NR:n Tanskan toimintojen lopettamisen ja käyttäytymiseen liittyvät sitoumukset välittömästi odottamatta, että komissio hyväksyisi rakenneuudistussuunnitelman.

(25) Rahoitusmarkkinoiden ja reaalitalouden heikkeneminen vuoden 2008 viimeisellä vuosineljänneksillä vaikuttivat vakavasti NR:ään, minkä vuoksi Yhdistyneen kuningaskunnan viranomaisten oli tarkistettava alkuperäistä rakenneuudistussuunnitelmaa. Näin ollen Yhdistyneen kuningaskunnan viranomaiset toimittivat komissiolle uuden rakenneuudistussuunnitelman, jäljempänä ’muutettu rakenneuudistussuunnitelma’, joka on kuvattu yksityiskohtaisesti laajentamispäätöksen 2.3 kohdassa. Muutettu rakenneuudistussuunnitelma sisältää ensisijaisesti NR:n jakamisen seuraaviin osiin: i) ”BankCo”, jolle siirrettäisiin seuraavat NR:n varat: vähittäistalletukset (noin 19,5 miljardia puntaa), ja niitä vastaavat noin [9–12] miljardin punnan suuruiset käteisvarat (13), ja noin [7–10] miljardin punnan suuruinen kiinnittämätön asuntoluotto-omaisuus; tukkutalletukset, jotka nykyään ovat arvoltaan noin [0,5–3] miljardia puntaa, ja niitä vastaavat käteisvarat; NR:n asuntoluotonantoon ja hoitoon liittyvät osat; NR:n konttorit, merkityksellinen henkilöstö ja järjestelmät sekä taattujen investointisopimusten varat (14) ja niitä vastaavat käteisvarat (noin [3,5–6] miljardia puntaa). BankCon aloitustase olisi [22–26] miljardia puntaa; ii) ”AssetCo” olisi toimiva yhtiö, NR:lle jäisi jäljelle jääneet asuntoluotot ja NR:n tukkurahoitusvälineet (sen osuus arvopaperistamista hoitavasta Granite-välineestä ja katettuun velkakirjaan ja EMTN-ohjelmiin (15) liittyvät velat sekä niihin liittyvä suojaus) yhdessä niihin liittyvien velkojen ja hybridipääoman kanssa. AssetColle jäisi myös vastuu valtion NR:lle myöntämästä luotosta, jota nostettaisiin 10 miljardilla punnalla yhteensä 23 miljardiin puntaan, joilla mahdollistettaisiin rakenneuudistuksen toteuttaminen. Lisäksi AssetCon käyttöön annettaisiin viiden miljardin punnan käyttöpääoma, jolla sille varmistettaisiin riittävä likviditeetti […]. AssetCon (aloitus)tase olisi [82–85] miljardia Englannin puntaa.

(26) Muutettuun rakenneuudistussuunnitelmaan kuului myös BankCon ja AssetCon pääomankorotukset, luotonantostrategian muuttaminen, aktiivisesta asuntoluottojen lyhennysohjelmasta luopuminen ja kilpailukehyksen muuttaminen, jonka seurauksena NR voi lisätä luotonantoaan vuosina 2009 ja 2010 yhteensä 14 miljardilla punnalla.

(27) Laajentamispäätöksen antamisen jälkeen Yhdistynyt kuningaskunta muutti muutettua rakenneuudistussuunnitelmaa hälventääkseen komission ja kolmansien esittämät epäilyt, jäljempänä ’lopullinen rakenneuudistussuunnitelma’. Tämän seurauksena BankCon aloituskäyttövaroja vähennettiin [1,7–4,2] miljardilla punnalla verrattuna 10 päivänä kesäkuuta 2009 päivitettyyn muutettuun rakenneuudistussuunnitelmaan, siirtämällä [1,5–3] miljardia puntaa GIC-tileille ja [0,2–0,8] miljardin punnan lisäasuntoluotot AssetColta BankColle. BankColla olisi [21–24] miljardin punnan aloitustase vuonna 2009, ja se nousisi [31–34] miljardiin puntaan vuonna 2013, verrattuna muutetussa rakenneuudistussuunnitelmassa suunniteltuihin [22–26] miljardiin puntaan ja [38–41] miljardiin puntaan. Lisäksi BankCon alun perin suunniteltu [600–900] miljoonan uusi luotonanto korvattaisiin pienemmällä asuntoluottosalkulla (16). Tämän johdosta BankCon LTV:n painotettu keskiarvo olisi [62–67 %], joka koostuisi voimassa olevan asuntoluottosalkun LTV:n keskiarvosta ([66–69 %]) ja uudesta luotonannosta vuonna 2009 ([58–61 %]). Kaaviossa A esitetään BankCon ja AssetCon taseen aloitussummat niiden jakamisen jälkeen, ja taulukossa 2 puolestaan esitetään BankCon relevanteimmat rahoitusindikaattorit.

(28) BankCo maksaisi myös, yhtiöiden jakamisesta alkaen, tarkistettuja maksuja vähittäistalletusten ja tukkutalletusten takuiden jatkamiseksi (ks. 2.3 kohta). Taulukko 2 BankCon tärkeimmät rahoitusindikaattorit jakamisen jälkeen (perustapaus) (miljardeina puntina) 2009 2010 2011 2012 2013 Taseen loppusumma [21–24] [23–25] [27–30] [28–31] [31–34] Nettokorkotulot n/a [0–0,7] [0–0,7] [0–0,7] [0–0,7] Uusin bruttoluotonanto n/a [6–9] [6–8] [6–8] [6–8] Asuntoluottosalkku [7–11] [13–20] [19–25] [22–26] [23–28] Vähittäistalletukset 19,3 [18–21] [19–22] [22–25] [24–27] Tukkutalletukset [1–3] [1–7] [3–10] [3–8] [2–8]

(29) Yhdistynyt kuningaskunta teki lisäksi seuraavat sitoumukset: i) sitoumus toteuttaa BankCon ja AssetCon toiminnallinen jako mahdollisimman nopeasti, viimeistään vuoden 2010 loppuun mennessä; ii) sitoumus BankCon uuden luotonannon katosta, joka olisi neljä miljardia puntaa vuonna 2009, yhdeksän miljardia puntaa vuonna 2010 ja kahdeksan miljardia puntaa vuonna 2011; siinä tapauksessa, että BankCo jäisi tilapäisesti julkiseen omistukseen vuoden 2011 jälkeen, vuoden 2011 kahdeksan miljardin punnan luotonantokatto säilyisi 31 päivään joulukuuta 2013, jollei pankin julkinen omistus pääty ennen sitä; iii) sitoumus, jonka mukaan BankCo asettaisi vähittäistalletustaseelle 20 miljardin katon 31 päivään joulukuuta 2011 saakka kaikkialla Yhdistyneessä kuningaskunnassa, Irlannissa ja Guernseyssä; jos BankCo jäisi julkiseen omistukseen vuosina 2012 ja 2013, vähittäistalletuskatto olisi 23 miljardia puntaa vuonna 2012 ja 26 miljardia puntaa vuonna 2013; iv) sitoumus, jonka mukaan BankCo ei listautuisi kolmen suurimman Moneyfacts-asuntoluottolaitoksen luokkaan kahdelle, kolmelle tai viidelle vuodelle vahvistetuissa tai vaihtelevissa asuntoluotoissa (lukuun ottamatta asuntoluottoja, joiden LTV-suhde on enemmän kuin 80 prosenttia ja ensiasunnonostajille tarkoitettuja tuotteita) 31 päivään joulukuuta 2011 saakka, jollei pankin julkinen omistus pääty ennen sitä; v) sitoumus, jonka mukaan Yhdistynyt kuningaskunta luopuisi BankCon enimmäisosakkuudesta […]. Tässä yhteydessä tilapäinen julkinen omistus päättyy, kun Yhdistynyt kuningaskunta on myynyt vähintään 50 prosenttia + 1 osuuden BankCon osakkeista muulle kuin valtion omistamalle tai valtion valvonnassa olevalle yhteisölle (tai yhteisöille) ja jos Yhdistynyt kuningaskunta ei enää valvo BankCoa yrityskeskittymien valvonnasta 20 päivänä tammikuuta 2004 annetussa neuvoston asetuksessa (EY) N:o 139/2004 (17) tarkoitetulla tavalla; vi) sitoumus, jonka mukaan […] BankCo ilmoittaa julkisesti Yhdistyneen kuningaskunnan vähittäistalletustakeen vapauttamisesta […] mennessä ja Yhdistyneen kuningaskunnan BankColle tukkurahoitusjärjestelyille antamien takuiden päättymisestä 31 päivään joulukuuta 2010 mennessä; vii) sitoumus, jonka mukaan olemassa oleva etuoikeudeltaan huonommassa asemassa oleva pääomavelka pysyy AssetColla ja kunnes AssetCo […] AssetCo ei maksa pääomavelkavälineiden peruspääomaa eikä osinkolippuja, vaikka se sopimuksen mukaan kykenisi sen tekemään; viii) sitoumus, jonka mukaan BankCo, niin kauan kuin se on tilapäisessä julkisessa omistuksessa, ja AssetCo, […], eivät sitoudu osakkuuksien myyntiin muille yrityksille eivätkä edistä hallituksen takuujärjestelyjä tai omistajuutta; ix) sitoumus, jonka mukaan AssetCo ei ryhdy uusiin taloudellisiin toimiin, lukuun ottamatta välttämättömiä toimia, joilla BankCoa tuetaan operatiivisesti, kunnes toiminnallinen jako on saatettu päätökseen, […].

2.3 TÄSSÄ PÄÄTÖKSESSÄ ARVIOIDUT VALTION TOIMENPITEET

(30) NR:n hyväksi on toteutettu useita tukitoimenpiteitä, ja ne ovat seuraavat (18): i) Englannin pankin myöntämä likviditeetin takaus, joka myöhemmin uusittiin valtion nimiin, jäljempänä ’BoE/HMT:n likviditeettitakaus’; ii) hallituksen takeet niille NR:n vähittäistalletuksille, joita Yhdistyneen kuningaskunnan rahoitusvakauden korvausjärjestelmä (Financial Stability Compensation Scheme), jäljempänä ’FSCS’, ei kattanut; iii) hallituksen takeet NR:n tukkutalletuksille. NR:n hyväksi: iv) alempien maksujen soveltaminen takautuvasti BoE/HMT:n likviditeettitakaukseen 1 päivästä huhtikuuta 2008 ja sitä seuraava 156,4 miljoonan punnan suuruinen korvaus NR:lle komission lopullisen päätöksen jälkeen (19); v) HMT:n FSA:lle tekemä sitoumus, jonka mukaan NR (toisin sanoen sen seuraajat) täyttäisi toimissaan sääntömääräiset pääomavaatimukset (20). BankCon hyväksi: vi) sen jälkeen, kun takuut oli jaettu vähittäis- ja tukkutalletusten takuisiin (toisin sanoen perustelujen 30 kohdan ii ja iii alakohdassa tarkoitettuihin toimenpiteisiin), niitä jatkettiin vuoteen 2010 BankCon hyväksi tarkistetuin ehdoin (21); vii) BankCon pääomapohjan vahvistaminen jakamisen jälkeen 1,4 miljardilla punnalla tavanomaisten osakkeiden muodossa (22); viii) 1,5 miljardin punnan arvoinen ehdollinen likviditeettitakaus. AssetCon hyväksi: ix) tukkutakuiden (toisin sanoen toimenpiteen (iii)) jatkaminen jakamisen jälkeen […] (23); x) BoE/HMT:n likviditeettitakauksen (toisin sanoen toimenpiteen (i)) jatkaminen ja kasvattaminen 10 miljardista punnasta 23 miljardiin puntaan (24); xi) AssetCon pääoman vahvistaminen 1,6 miljardilla punnalla osakkeiden suojaamiseksi annetun lainan muodossa (25); xii) 2,5 miljardin punnan käyttöpääoma (26).

(31) Komissio toteaa arvioineensa jo toimenpiteet (i) ja (ii) tästä tapauksesta tehdyissä aiemmissa päätöksissään ja määritelleensä ne pelastustueksi (27). Pelastustoimenpiteiden lisäksi Yhdistynyt kuningaskunta ilmoitti komissiolle lisätoimenpiteistä, joilla on tarkoitus mahdollistaa NR:n rakenneuudistus, toimenpiteet (iv)–(xii).

(32) Pelastustukitoimenpiteitä (toimenpiteet (i)–(iii)) jatkettaisiin jakamisen jälkeen. Yritykset, joille ne on osoitettu, ovat kuitenkin NR:n seuraajia, ja näihin toimenpiteisiin liitettyjä ehtoja muutetaan.

(33) Yhdistyneen kuningaskunnan NR:n rakenneuudistuksen yhteydessä toteuttamien toimenpiteiden (toimenpiteet (iv) ja (v)) osalta voidaan todeta, että NR:n BoE/HMT:n likviditeettitakauksen perusteella maksamaa maksua alennetaan taannehtivasti. Näin ollen NR saa taannehtivaa korvausta 156,4 miljoonaa puntaa BoE/HMT:n likviditeettitakauksen perusteella perityistä maksuista. Tämä korvaus on seurausta Yhdistyneen kuningaskunnan huhtikuussa 2008 tekemästä maksujen tarkistuksesta. Lisäksi HMT on vakuuttanut FSA:lle, että NR täyttäisi toimissaan vähimmäispääomavaatimukset ja voisi näin ollen jatkaa toimintaa täyttämättä sääntömääräisiä vakavaraisuusvaatimuksia.

(34) BankCoa koskeneisiin rakenneuudistustoimenpiteisiin (toimenpiteet (vi)–(viii)) kuuluu vähittäis- ja tukkutalletusten takaaminen […]. Näiden takuiden maksuja ja pääajatusta kuitenkin muutettiin verrattuna hyväksyttyyn pelastustukeen. BankCo maksaa niiden vähittäistalletusten, joita Yhdistyneen kuningaskunnan FSCS ei kata, takuita kertamaksuna [15–70] peruspisteen verran. Tukkutalletusten takuita BankCo maksaa Yhdistyneen kuningaskunnan luottotakuujärjestelmän (credit guarantee scheme), jäljempänä ’CGS’, mukaisesti (28). Lisäksi BankCon pääomapohjaa vahvistettiin jakamisen jälkeen 1,2 miljardilla punnalla tavanomaisten osakkeiden muodossa ja niihin liittyvällä 2,5 miljardin punnan likviditeettitakauksella. BankCo maksaa likviditeettitakauksesta kuukausittain sitoutumismaksuna [80–150] peruspistettä käyttämättömästä katteesta. Jos BankCo käyttää sopimusta, se maksaa kertaluonteisena käyttömaksuna [120–240] peruspistettä kustakin käytetystä määrästä ja kuukauden LIBOR + [200–600] peruspistettä käytetystä katteesta.

(35) AssetCo saa edelleen takuun tukkutalletuksille, aina […] saakka (toimenpide (ix)). AssetCon takuumaksuja ei muuteta. AssetCon BoE/HMT:n likviditeettitakausta nostetaan myös (toimenpide (x)) 10 miljardiin puntaan (sopimus on kokonaisarvoltaan on 23 miljardia puntaa), ja sopimusehtoja muutetaan (LIBOR + [10–60] peruspistettä entisen BoE:n peruskorko + 150 peruspistettä + 10 peruspistettä sopimusmaksua sijaan). AssetCo saisi myös käyttöönsä 2,5 miljardin punnan käyttöpääoman (toimenpide (xii)), josta se maksaisi kuukauden LIBOR + [10–60] peruspistettä ja sen pääomapohjaa mahdollisesti vahvistettaisiin 1,6 miljardilla punnalla osakesuojausluoton muodossa (toimenpide (xii)).

(36) Koska NR:lle myönnettyyn rakenneuudistustukeen kuuluu toimenpiteiden jatkaminen ja lisätoimenpiteitä, niitä arvioidaan yhdessä tässä päätöksessä. Taulukossa 3 esitetään sekä jatko- että lisätoimenpiteet. Taulukko 3 Yleiskatsaus NR:lle, BankColle ja AssetColle kohdistettuihin tukitoimenpiteisiin Nro Toimenpidetyyppi määrä vastine Pelastus i BoE /HMT :n likviditeettitakaus 25 mrd. puntaa BoE korko + 150 perusp. + sopm.maksuna 10 perusp. ii Takuu NR:n vähittäistalletuksille, joita FSCS ei kata enint. GBP 20 mrd. (29) [15–70] perusp. kokonaistalletuksista iii Takuu NR:n tukkutalletuksille n.10 mrd. puntaa [0,5–3] £ kuukausimaksu Rakenneuudistus Northern Rock iv BoE/HMT:n likviditeetti takauksen alennetut maksut ja niiden korvaaminen taannehtivasti NR:lle 156,4 milj. £ ei sovelleta v HMT:n vakuutus FSA:lle, että NR:n toimintatäy ttää omavaraisuusvaatimukset ei sovelleta ei sovelleta BankCo vi Vähittäistalletusten takaamisen jatkaminen enint. 20 mr d. £ (29) [15–70] perusp. kertamaksuna Tukkutalletusten takaamisen jatkaminen 1,6 mrd. £ CGS:n mukainen vii BankCon pääomapohjan vahvistaminen jakamisen jälkeen 1,4 mrd. £ tavanomaisia osakkeita viii Likviditeettitakaus BankColle 1,5 mrd. £ kuukausitt. sitoumusmaksu [80–150] perusp. + kertal. käyttömaksu [120–240] perusp. kustakin käytetystä määrästä + korkona kuukauden LIBOR + [200–600] perusp. käytetystä katteesta AssetCo ix Tukkutalletusten takaamisen jatkaminen n. 8,3 mrd. £ [0,5–3] £ kuukausimaksu x BoE /HMT :n likviditeettitakauksen jatkaminen ja kasvattaminen yht. 23 mrd. £ kuukauden LIBOR + [10–60] perusp. xi AssetCo:n pääomapohjan vahvist. rasitetapauksessa (velka – osakeswap) 1,6 mrd. £ tavanom. osakkeet xii Käyttöpääomajärjestely AssetCo:n hyväksi 2,5 mrd. £ kuukauden LIBOR + [10–60] perusp.

3. SYYT MENETTELYN ALOITTAMISEEN

(37) Komissio aloitti ensin tässä asiassa 2 päivänä huhtikuuta 2008 muodollisen tutkintamenettelyn, joka koski alkuperäistä rakenneuudistussuunnitelmaa. Tämän jälkeen Yhdistyneen kuningaskunnan viranomaiset muuttivat aineellisesti alkuperäistä rakenneuudistussuunnitelmaa. Näin ollen komissio joutui laajentamaan menettelyn kattamaan muutetun rakenneuudistussuunnitelman. Useimmat aloittamispäätöksessä esitetyistä epäilyistä koskivat alkuperäistä rakenneuudistussuunnitelmaa. Tässä päätöksessä, 3.1 kohdassa, käsitellään ainoastaan niitä aloittamispäätöksessä esitettyjä epäilyjä, jotka ovat relevantteja muutetun rakenneuudistussuunnitelman arvioinnin kannalta.

3.1 ALOITTAMISPÄÄTÖS

(38) Komissio toteaa aloittamispäätöksen 91 kohdassa, että HMT:n FSA:lle osoittama kirje, jossa HTM vahvistaa aikomuksensa varmistaa, että NR:n toiminta täyttää vakavaraisuusvaatimukset, voisi olla valtiontukea.

(39) Aloittamispäätöksen 94 kohdassa todetaan, että Yhdistyneen kuningaskunnan 17 päivästä maaliskuuta 2008 lopulliseen päätökseen saakka perimien liikamaksujen suunniteltu taannehtiva korvaaminen näyttäisi olevan myös rakenneuudistustukea.

(40) Aloittamispäätöksen 96 kohdassa esitetään epäilys siitä, voidaanko tuen suuruus määritellä käyttämällä viitearvona NR:n luottoriskijohdannaishintoja tai yksityisten pankkien NR:lle 17 päivän syyskuuta 2007 jälkeen tarjoamien luottosopimusten korkokantaa, sillä niissä on jo otettu huomioon valtion kyseiselle pankille myöntämä pelastustuki.

3.2 LAAJENTAMISPÄÄTÖS

(41) Komissio totesi laajentamispäätöksen 47 ja 48 kohdassa, että pankin jakamista voitiin verrata omaisuuseriin kohdistuvaan tukitoimeen arvoltaan alentuneiden omaisuuserien käsittelystä yhteisön pankkisektorilla (30) annetun komission tiedonannon, jäljempänä ’IAC’, mukaisesti. Tämän vuoksi komissio pyysi Yhdistyneen kuningaskunnan viranomaisilta tietoja asiasta.

(42) Komissio pani laajentamispäätöksen 58 kohdassa myönteisenä seikkana merkille, että Yhdistyneen kuningaskunnan ehdottamien toimenpiteiden tuloksena BankCosta näytti tulevan elinkelpoinen pankki eikä sillä näyttäisi olevan samoja likviditeettiongelmia kuin NR:llä. Samalla komissio kuitenkin huomautti, ettei sellaista liikesuunnitelmaa, joka osoittaisi, miten BankCosta tulisi elinkelpoinen laitos keskipitkällä ja pitkällä aikavälillä, ollut toimitettu, eikä BankCon elinkelpoisuutta näin ollen ollut osoitettu.

(43) Komissio pani merkille laajentamispäätöksen 58 ja 59 kohdassa, että BankColle myönnetty tuki oli tyypiltään ja määrältään omiaan vapauttamaan BankCon kaikista NR:n aikoinaan ottamista riskilainoista ja velvoitteesta maksaa valtion velka takaisin samalla, kun se saisi korkealaatuiset omaisuuserät ja huomattavat käteisvarat. Komissio totesi lisäksi, että Yhdistyneen kuningaskunnan viranomaiset suostuisivat täysin rahoittamaan AssetCon tappiot ja että AssetCon asuntoluottokanta arvioidaan kirjanpitoarvona eikä todellisena taloudellisena arvona. Näin ollen komissio esitti vahvat epäilynsä siitä, oliko tuki rajoitettu minimiin.

(44) Komissio ilmaisi laajentamispäätöksen 60 kohdassa epäilevänsä NR:n omavastuuosuuden riittävyyttä, koska ensimmäisen rakenneuudistussuunnitelman tietyt toimenpiteet, jotka voitiin katsoa omavastuuksi, eivät sisältyneet muutettuun rakenneuudistussuunnitelmaan. Näitä olivat erityisesti aktiivinen luoton takaisinmaksupolitiikka ja uuden luotonannon rajoittaminen.

(45) Komissio pohti laajentamispäätöksen 62 kohdassa, auttoiko BankCon käytettävissä NR:n jakamisen jälkeen ollut rahoitus sysäämään syrjään kilpailijat asuntoluottomarkkinoilla, mikä johtaisi kielteisiin oheisvaikutuksiin.

(46) Kilpailun vääristymistä rajoittavista toimenpiteistä komissio ilmaisi epäilevänsä laajentamispäätöksen 63–66 kohdassa, olivatko suunnitellut toimenpiteet riittäviä. Komissio totesi, että NR:n jakamisen jälkeen BankCosta tulee erittäin vahva ja kilpailukykyinen pankki, jolla ei ole rasitteena NR:n aiemmin ottamia riskilainoja. Tämän vuoksi komissio epäili, estäisikö BankCon pieni tase kilpailun vääristymisen.

(47) Lisäksi komissio totesi, että ottaen huomioon NR:n saama merkittävä tuki oli epävarmaa, olivatko toteutettavat toimenpiteet riittävät estämään kohtuuttoman kilpailun vääristymisen vaarantamatta NR:n elinkelpoisuutta. Lopuksi komissio totesi, että toimenpiteitä, joilla kilpailun vääristymistä rajoitettiin, oli muutettu tai hylätty.

4. ASIANOMAISTEN HUOMAUTUKSET

(48) Komissio vastaanotti kolmansien huomautukset aloittamispäätöksen ja laajentamispäätöksen julkaisemisen jälkeen.

(49) Aloittamispäätöksen yhteydessä komissio sai huomautuksia Unite the Unionilta, Building Societies Associationilta, jäljempänä ’BSA’, SRM Global Master Fund LP:ltä, Alliance & Leicester Building Societyltä, British Banking Associationilta, Jim Cousinsilta (UK MP), Doug Hendersonilta (UK MP) ja Newcastlen viranomaisilta. Vaikka kyseiset huomautukset eivät koske muutettua rakenneuudistussuunnitelmaa, joka on laajentamispäätöksen kohteena, niillä voi olla merkitystä tämän asian laajemmassa yhteydessä ja niitä käsitellään lyhyesti tämän päätöksen 4.1 kohdassa, jos ne ovat luonteeltaan yleisiä.

(50) Kolmansien huomautuksia laajentamispäätökseen vastaanotettiin Leeds Building Societyltä, BSA:lta ja eräältä Ison-Britannian kansalaiselta.

4.1 ALOITTAMISPÄÄTÖS

(51) Kolmansilta aloittamispäätöksestä vastaanotetut huomautukset keskittyivät lähinnä NR:n vähittäis- ja tukkutalletuksille annetuista takuista aiheutuneeseen kilpailun vääristymiseen. NR:n vähittäistalletuskannan kasvattaminen vuoden 2008 alkukuukausina herätti erityistä huolestumista, ja kolmannet totesivat, että NR tarjosi korkeita talletuskorkoja tukeutuen valtion takuuseen ja saattoi NR:n kilpailijat epäedulliseen kilpailuasemaan. Kolmannet totesivat, että kilpailukehys tuntui poistavan joitakin huolenaiheita. Muut huomautukset koskivat NR:n merkitystä suurtyöllistäjänä Koillis-Englannissa ja korvauksia, joita NR:n osakkeenomistajat saisivat Yhdistyneen kuningaskunnan kansallistettua pankin.

4.2 LAAJENTAMISPÄÄTÖS

(52) Leeds Building Society ilmaisi huomautuksessaan huolestumisensa NR:n mahdollisesti aiheuttamasta kilpailun vääristymisestä ja korosti, että sen näkemyksen mukaan NR:n omavastuu oli riittämätön ja että voimassa oleva kilpailukehys ehkäisisi kilpailun vääristymistä ainoastaan tiettyyn rajaan saakka. Yritys oli myös sitä mieltä, ettei BankCon pieni tase jakamisen jälkeen poista kilpailun vääristymistä, koska BankCon ei tarvitse vastata NR:n aiemmin ottamista riskiluotoista aiheutuneista tappioista, ja se hyötyy AssetCon taseen loppusummasta.

(53) BSA toimitti yksityiskohtaisia huomautuksia. Se katsoi, että BankCo on mitä ilmeisimmin elinkelpoinen pankki keskipitkällä ja pitkällä aikavälillä, sillä se saa jakamisen jälkeen vahvan aseman Yhdistyneen kuningaskunnan asuntoluottomarkkinoilla rajoitetuin tuottamattomin lainoin ja merkittävällä rahoituksella uuteen luotonantoon. BSA korosti rakennusyhtiöiden ja pankkien välistä eroa (pankeille vieraita rakennusyhtiöiden vaikeuksia rahoituksessa ja luottotoiminnoissa). BSA totesi myös, että kilpailukehys ei todennäköisesti kykene riittävän tehokkaasti estämään kilpailunvääristymistä. Lisäksi BSA teki seuraavat ehdotukset mahdollisiksi toimenpiteiksi, joilla kilpailun vääristymistä voitaisiin rajoittaa: i) BankCon olisi maksettava korvauksia AssetCon perustamisesta saamastaan suojasta; vaihtoehtoisesti BankCon alkuluottokannan olisi oltava lähellä kilpailijoiden vastaavaa keskivertokantaa; ii) valtion takuut vähittäis- ja tukkutalletuksille olisi poistettava mahdollisimman pian; vaihtoehtoisesti BankCo voisi maksaa hinnan, joka olisi oikeassa suhteessa muiden pankkien valtion luottotakuujärjestelmän käytöstä maksamaan hintaan; iii) jollei edellä kohdissa i) ja ii) esitettyjä ehdotuksia voida toteuttaa, BankCon toimintaa voidaan joutua valvomaan suoremmin; iv) BankCon olisi kohdistettava huomattava osuus uudesta luotonannostaan kiinteistöluottomarkkinoiden niille osille, joilla yksityissektorin lainanantajat eivät nykyään myönnä lainoja (joilla esimerkiksi LTV-suhde on korkea tai jotka on tarkoitettu erityisesti ensiasunnon ostajille); v) BankCon hintakilpailua olisi rajoitettava niillä asuntoluottomarkkinoilla, joilla se kilpailee yksityissektorin luotonantajien kanssa; esimerkiksi siten, että BankCo pysyy poissa Moneyfactsin parhaiden asuntoluottojen taulukosta, toisin sanoen viiden parhaan luotonantajan joukosta; vi) BankCon olisi pysyttävä poissa Moneyfactsin taulukon viiden parhaan talletustilin joukosta, kunnes vähittäistalletuksille annettu takuu olisi poistettu.

(54) Ison-Britannian kansalaisen huomautukset koskivat NR:n myöntämien pääomavelkavälineiden osinkolippujen maksamista ja näiden maksujen keskeyttämisestä näitä välineitä omistaville henkilöille aiheutuvia vaikutuksia.

5. YHDISTYNEEN KUNINGASKUNNNAN HUOMATUKSET

(55) Aloittamispäätöstä koskevat kolmansien huomautukset, jotka on kuvattu tässä päätöksessä, koskevat vain seikkoja, joilla on mahdollisesti merkitystä muutetun rakenneuudistussuunnitelman arvioinnin kannalta. Näin ollen Yhdistyneeltä kuningaskunnalta saadut ja 5.1 kohdassa kuvatut huomautukset rajoitetaan myös kyseisiin seikkoihin.

5.1 YHDISTYNEEN KUNINGASKUNNAN HUOMAUTUKSET ALOITTAMISPÄÄTÖKSESSÄ ESITETTYIHIN EPÄILYIHIN

(56) Yhdistyneen kuningaskunnan viranomaiset totesivat aloittamispäätöksen 91 kohdassa esitetyistä epäilyistä, että […]. Näin ollen sitä ei voida määritellä tueksi. Vaikka kyseessä olisi tuki, sitä ei voitaisi määritellä rajoittamattomaksi tueksi.

(57) Aloittamispäätöksen 94 kohdan suhteen Yhdistyneen kuningaskunnan viranomaiset eivät kiistä sitä, että 1 päivään huhtikuuta 2008 valtiontuen hyväksymisen jälkeen tehty lainankorkojen ja maksujärjestelyjen varhennus on muun tuen lisäksi tulevaa rakenneuudistustukea. Viranomaiset katsovat kuitenkin, että kyseessä ovat vähimmäistoimet, joilla varmistetaan, että NR kykenee edelleen täyttämään lakisääteiset vakavaraisuusvaatimukset.

(58) Aloittamispäätöksen 96 kohdassa esitettyjen epäilyjen suhteen Yhdistynyt kuningaskunta toteaa ensiksi, että olisi teennäistä tarkastella tuen määrää valtion järjestelyjen ja valtion takuiden kattamien määrien täydestä arvosta. NR:llä on kuitenkin edelleen korkealaatuiset omaisuuserät ja korkealaatuiset vakuudet, jotka on peritty valtion hyväksi sopimuksen ja takuujärjestelyjen tekohetkellä ja jotka olisi otettava huomioon. Yhdistynyt kuningaskunta uskoo, että vähiten keinotekoisen menetelmän mukaan toimenpiteet olisi määriteltävä käyttäen sellaisia viitearvoja kuin tehdyt rahoitusehdotukset, luottoriskinvaihtosopimuskorot ja vaikutukset huonommassa etuoikeusasemassa oleviin lainoihin. Enimmillään tuen määrä voitaisiin laskea käyttäen komission virallista viitekorkoa, joka tuli voimaan 1 päivänä heinäkuuta 2008.

5.2 YHDISTYNEEN KUNINGASKUNNAN HUOMAUTUKSET LAAJENTAMISPÄÄTÖKSESSÄ ESITETTYIHIN EPÄILYIHIN

(59) Yhdistyneen kuningaskunnan viranomaiset ovat todenneet IAC:n soveltuvuudesta NR:n jakamiseen, etteivät ne hyväksy komission analyysia seuraavista syistä: Valtio on NR:n ainoa omistaja, joten toisin kuin sellaisissa tapauksissa, joissa valtio ottaa yksityisomistuksessa olevalta pankilta vastattavakseen arvoltaan alentuneiden omaisuuserien tappiot joko ostamalla ne tai takaamalla ne, Yhdistynyt kuningaskunta ei voi ostaa arvoltaan alentuneita omaisuuseriä, koska se omistaa ne jo. Yhdistyneen kuningaskunnan viranomaiset myös katsovat, että IAC on suunniteltu lähinnä sellaisia tilanteita varten, joissa on huomattava epävarmuus pankin rahoitusosuuden suuruudesta ja monimutkaisia ja epäselviä arvoltaan alentuneita omaisuuseriä. NR:n asuntoluottotuotteet, kiinnitysluottovakuudelliset arvopaperit ja valtion omaisuuserät eivät Yhdistyneen kuningaskunnan mukaan kuulu tähän luokkaan. Lopuksi Yhdistyneen kuningaskunnan viranomaiset väittävät, että IAC keskittyy kustannusten jakamisen periaatteeseen, jonka mukaan pankki ottaa vastuulleen ensitappiosta tietyn osuuden. NR:n tapauksessa se ei ole mahdollista, koska valtio omisti kaikki osakkeet ennen NR:n jakamista.

(60) Yhdistyneen kuningaskunnan viranomaiset toteavat huomautuksissaan toimittaneensa komissiolle tietoja, joista selviää BankCon elinkelpoisuus komissiolle 10 päivänä kesäkuuta 2009 toimitetun liikesuunnitelman perusteella (31). Liikesuunnitelmassa BankCon elinkelpoisuus on stressitestattu vakavassa lamaskenaariossa (jossa työttömyys kohoaa 3,6 miljoonaan henkeen vuonna 2011 ja asuntojen hinnat laskevat 50 prosenttiin huippuluvuista). Stressitesti osoittaa BankCon elinkelpoisuuden myös vakavassa lamaskenaariossa.

(61) Yhdistynyt kuningaskunta kiistää komission epäilyt NR:lle myönnetyn tuen rajoittamisesta ehdottomaan minimiin ja sen, että muutettu rakenneuudistussuunnitelma loisi erittäin kilpailukykyisen uuden pankin. Yhdistynyt kuningaskunta toteaa, että BankCon pääomarakenne ja rahoitus on suunniteltu huolellisesti sen elinkelpoisuuden varmistamiseksi myös stressitapauksissa.

(62) Yhdistyneen kuningaskunnan mukaan kyseessä ei ole sellainen tapaus, jossa valtio suostuu rahoittaman täysin AssetCon tappiot ja tukemaan niitä. Yhdistynyt kuningaskunta korostaa, ettei valtio ole taannut AssetCon omaisuuseriä. Yhdistyneen kuningaskunnan viranomaiset ovat kuitenkin todenneet, että […], voidaan tarvita lisätukea […].

(63) Yhdistyneen kuningaskunnan viranomaiset korostavat NR:n omavastuuosuudesta rakenneuudistuksessa, että luotonannon rajoittaminen ja aktiivinen takaisinmaksupolitiikka alkuperäisessä rakenneuudistussuunnitelmassa oli tarkoitettu korvaaviksi toimenpiteiksi eikä omavastuuosuudeksi. Asuntoluottojen rajoittamisesta Yhdistynyt kuningaskunta toteaa, että Yhdistyneen kuningaskunnan asuntoluottomarkkinoiden kapasiteetti on rajallinen, mikä johtuu rahoitus- ja talouskriisistä, ja että ehdotettu BankCon luotonannon lisääminen on rajoitettua eikä se välttämättä vaikuta kilpailijoihin kielteisesti. Asuntoluottojen aktiivinen takaisinmaksuohjelma hankaloitti ennestään asuntoluottojen tarjontaa Yhdistyneen kuningaskunnan markkinoilla (ja sai aikaan 40 %:n laskun uudessa luotonannossa). Yhdistynyt kuningaskunta katsoo, että NR on edistänyt rakenneuudistusta myymällä asunto-osakkeiden vapautettujen kiinnitysten (Home Equity Release Mortgage, jäljempänä ’HERM’) salkun noin 2,2 miljardista punnasta, kattamalla rakenneuudistustappiot […].

(64) Yhdistynyt kuningaskunta toteaa huomautuksessaan uskovansa, ettei BankColle ennustetulla lisääntyvällä luotonannolla todennäköisesti ole vaikutuksia asuntoluottomarkkinoihin tai BankCon kilpailijoihin, koska markkinoiden kapasiteetti on rajoitettu. BankCon luotonantokyvyn lisääminen poistaisi tämän huolenaiheen nopeasti ja jättäisi samalla riittävästi kysyntää muiden katettavaksi. Yhdistynyt kuningaskunta katsoo myös olevan epätodennäköistä, että BankCo lisäisi nopeasti luotonantoaan jakamisen jälkeen ja irrottauduttuaan tilapäisestä julkisesta omistuksesta, sillä sen on vielä hankittava välttämätön rahoitus uudelle luotonannolle. Lopuksi Yhdistynyt kuningaskunta panee merkille, ettei BankCo ole etuoikeutetussa asemassa AssetColle jääneiden asiakkaiden suhteen.

(65) Yhdistynyt kuningaskunta ei hyväksy komission ehdotusta tuen määrän määrittämiseksi AssetCon kirjanpitoon perustuvan omaisuuserien markkina-arvon perusteella. Yhdistyneen kuningaskunnan mielestä tällaisessa menetelmässä yliarvostettaisiin BankColle myönnetyn tuen suuruus. Yhdistynyt kuningaskunta katsoo, että BankColle ja AssetColle myönnetty tuki olisi erotettava toisistaan ja ettei AssetColle myönnetty tuki välttämättä hyödytä BankCoa. BankColle myönnetyn tuen olisi näyttävä BankCon kilpailijoille aiheutuvana kilpailuvaikutuksena, mutta näin ei ole komission ehdottamassa menetelmässä.

(66) Komission esittämä AssetCota koskeva menetelmä perustuu Yhdistyneen kuningaskunnan mukaan oletukseen, että Yhdistynyt kuningaskunta pystyisi kattamaan omaisuuserien kirjanpitoarvon ja markkina-arvon välisen eron. Näin ei ole, sillä Yhdistyneen kuningaskunnan takeet kattavat AssetCon omaisuuserien lopullisen arvon ja vastattavan kirjanpitoarvon välisen eron (toisin sanoen, jos omaisuuserät eivät riitä kattamaan kaikkea vastattavaa, Yhdistynyt kuningaskunta kattaa eron).

(67) Yhdistyneen kuningaskunnan mukaan oikea menetelmä BankColle myönnetyn tuen määrän arvioimiseksi on kaikkien suorien pääoman korotusten kirjanpitoarvo lisättynä kaikkien voimassa olevien takuiden arvolla ottaen huomioon niistä suoritetut maksut lisättynä BankCon korkealaatuisesta asuntoluottokannasta saamalla hyödyllä ja lisättynä BankCon NR:ltä saaman vähittäistalletuskannan lisäarvolla.

(68) AssetCon tuen määrä on Yhdistyneen kuningaskunnan mukaan NR:lle taatun tuen kokonaisarvon ero, josta vähennetään BankColle AssetCon kautta taattu tuki.

5.3 YHDISTYNEEN KUNINGASKUNNAN HUOMAUTUKSET KOLMANSIEN ALOITTAMISPÄÄTÖKSESSÄ ESITTÄMIIN HUOMAUTUKSIIN

(69) Yhdistynyt kuningaskunta on toimittanut seuraavat huomautukset kolmansien esittämiin epäilyihin, jotka koskevat vähittäistalletusten lisäämistä.

(70) Yhdistyneen kuningaskunnan mukaan kolmansien huomautuksissa, jotka koskevat säästötuotteiden hinnoittelua, ei oteta huomioon NR:n vähittäistalletuskannan arvon alenemista syyskuussa 2007 tapahtuneen pankin talletuspaon jälkeen. NR:n taseen loppusumman tasapainottamiseksi sille olisi annettava mahdollisuus korjata vähittäistalletuskantansa. Yhdistynyt kuningaskunta toteaa, että maassa on voimassa vähittäistalletusten 1,5 prosentin markkinaosuusrajoitus. Tällä rajoituksella estetään NR:ää hinnoittelemasta liian aggressiivisesti ja samalla rajoitetaan NR:n vaikutusta säästömarkkinoilla. Yhdistynyt kuningaskunta toteaa myös, ettei NR ole noudattanut aggressiivista hinnoittelustrategiaa vähittäistalletustuotteissaan, sillä NR ei ole kuulunut kolmen parhaan joukkoon Moneyfactsin säästötaulukoissa sen jälkeen, kun kilpailukehys otettiin käyttöön.

(71) Lisäksi Yhdistynyt kuningaskunta toteaa, että jos NR:n säästötuotteiden hinnoittelua rajoitettaisiin lisää, NR ei saisi välttämätöntä rahoitusta suunnitellulle uudelle luotonannolle. Sillä myös vaarannettaisiin NR:n mahdollisuudet täyttää tilapäiseen julkiseen omistukseen liittyvät velvoitteensa ja estettäisiin NR:ää reagoimasta tapahtumiin, joilla voi olla kielteisiä vaikutuksia sen rahoitusasemaan.

(72) Yhdistyneen kuningaskunnan viranomaiset ovat todenneet 31 päivänä maaliskuuta 2008 käyttöön otetusta kilpailukehyksestä, että kehyksessä estetty käyttäytyminen rajoittaa riittävästi NR:n kilpailua Yhdistyneen kuningaskunnan markkinoilla.

5.4 YHDISTYNEEN KUNINGASKUNNAN HUOMAUTUKSET ASIANOMAISTEN LAAJENTAMISPÄÄTÖKSESSÄ TEKEMIIN HUOMAUTUKSIIN

(73) Komission laajentamispäätöksessä esittämien epäilyjen ja kolmansien esittämien huomautusten vuoksi Yhdistyneen kuningaskunnan viranomaiset ovat muuttaneet muutettua rakenneuudistussuunnitelmaa. Nämä muutokset esitetään tarkemmin tämän päätöksen 2.2 kohdassa (johdanto-osan 27, 28 ja 29 kappale).

6. ARVIOINTI

6.1 TUEN OLEMASSAOLO

(74) Komission on arvioitava, ovatko muutetussa rakenneuudistussuunnitelmassa käyttöön otetut tai muutetut toimenpiteet valtiontukea. Perustamissopimuksen 87 artiklan 1 kohdassa jäsenvaltion myöntämä taikka valtion varoista muodossa tai toisessa myönnetty tuki, joka vääristää tai uhkaa vääristää kilpailua suosimalla jotakin yritystä tai tuotannonalaa, ei sovellu yhteismarkkinoille, siltä osin kuin se vaikuttaa jäsenvaltioiden väliseen kauppaan.

(75) Komissio on jo päätellyt toimenpiteistä, jotka se on hyväksynyt kahdessa aiemmassa tätä asia koskevassa päätöksessään valtiontueksi (toimenpiteet (i), (ii) ja (iii), kuten johdanto-osan 30 kappaleessa on todettu), vähittäis- ja tukkutalletusten takaamisesta ja BoE/HMT:n likviditeettitakauksesta, että nämä toimenpiteet ovat NR:n hyväksi myönnettyä valtiontukea. Komissio huomauttaa myös, että BankCon on päästävä osalliseksi Yhdistyneen kuningaskunnan rahoituskriisin aikana pankkien suhteen käyttöönottamista järjestelyistä, jotka komission on jo hyväksynyt ja jotka ovat edelleen voimassa jakamisen jälkeen (32).

(76) Toimenpiteet, joita tässä päätöksessä arvioidaan, jotta voitaisiin määrittää, ovatko ne valtiontukea, on jo kuvattu tämän päätöksen johdanto-osan 30 kappaleessa. Relevantit toimenpiteet ovat NR:n suhteen toimenpiteet (iv) ja (v), BankCon suhteen toimenpiteet (vi), (vii) ja (viii) sekä AssetCon suhteen toimenpiteet (ix)–(xii).

(77) Kaikki kyseiset toimenpiteet on rahoitettu valtionvaroista, sillä ne ovat valtion lainoja, tukia tai valtion rahoittamia takauksia (33).

(78) Komission on myös arvioitava, aiheutuuko toimenpiteistä valikoitua hyötyä tuensaajalle tai tuensaajille. Kyseiset toimenpiteet ovat valikoivia, sillä ne hyödyttävät ainoastaan NR:ää, BankCoa ja AssetCoa.

(79) Toimenpiteet ovat hyödyttäneet NR:n taloudellista toimintaa aina sen jakamiseen saakka ja sen jälkeen sen seuraajia BankCoa ja AssetCoa.

(80) NR hyötyy BoE/HMT:n likviditeettitakauksen alempien maksujen taannehtivasta soveltamisesta ja niiden perusteella NR:lle komission hyväksymisen jälkeen korvattavista 156,4 miljoonasta punnasta (toimenpide (iv)). Tästä koituu NR:lle hyötyä, sillä maksut ovat markkinahintoja alhaisemmat.

(81) NR saa myös merkittävää hyötyä HMT:n FSA:lle tekemästä sitoumuksesta, jonka mukaan se täyttää toiminnassaan vähimmäispääomavaatimukset (toimenpide (v)), sillä tämän tuloksena FSA: 1) ei vaatinut NR:n pääoman vahvistamista kansallistamisen jälkeen, 2) salli NR:n sisällyttää Tier-2-pääoman sääntömääräiseen pääomatilanteeseensa kesäkuussa 2008 ja 3) on näin ollen antanut sen toimia ilman, että se täyttäisi täysimääräisesti vähimmäispääomavaatimukset heinäkuusta 2009 NR:n jakamiseen asti.

(82) Komissio on jo päätellyt BankCoa suosivista toimenpiteistä, että vähittäistalletustakuu (toimenpide (vi)) hyödyttää sen edunsaajaa, joka tässä tapauksessa BankCo, kun se on hyväksytty NR:lle myönnetyksi pelastustueksi. Vaikka takuu poistetaan […], BankCon saama hyöty säilyy niin kauan kuin takuu pysyy voimassa. Maksumuutokset maksaa BankCo, mikä ei ole markkinaehtojen mukaista. Tässä mielessä luottoriskinvaihtosopimus merkitsi NR:lle huomattavasti paljon enemmän kuin 50 peruspistettä. Näin ollen on pääteltävä, että toimenpide hyödyttää BankCoa.

(83) Komissio on jo päätellyt BankCon jakamisen jälkeen 31 päivään joulukuuta 2010 saakka saamista tukkurahoitustakuista (toimenpide (vi)), että niistä tuli etu, kun ne hyväksyttiin NR:lle myönnetyksi pelastustueksi. BankCo maksaa korvausta maksujen muuttumisesta jakamiseen saakka, mikä vastaa toisten pankkien Yhdistyneen kuningaskunnan CGS:n yhteydessä maksamaa korvausta. Koska komission CGS:n yhteydessä hyväksymä korvaus on markkinahintaa alhaisempi (mutta Euroopan keskuspankin suositusten mukainen), tämä merkitsee etua BankColle.

(84) Lisäksi BankCon 1,4 miljardin pääomakorotukset tavanomaisten osakkeiden muodossa (toimenpide (vii)) merkitsevät sille etua, sillä ilman kyseistä pääomaa BankCo ei olisi voinut käynnistää toimintaansa.

(85) BankColle myönnetty 1,5 miljardin punnan ehdollinen likviditeettitakaus (toimenpide (viii)) merkitsee sille koitunutta etua, sillä se antaa BankColle toisen likviditeettilähteen, jota muilla pankeilla ei ole käytettävissään. Ehdollisella likviditeettitakauksella on tarkoitus tarjota BankColle riittävästi rahoituslähteitä, kunnes Yhdistynyt kuningaskunta on myynyt sen tai muita rahoituslinjoja on löydetty.

(86) Komissio päätteli aloittamis- ja laajentamispäätöksissään, että AssetCon saamat tukkurahoitustakeet (toimenpide (ix)) olivat valtiontukea. Tukkurahoitustakeiden laajentaminen […] merkitsee näin ollen lisäetua AssetColle.

(87) Komissio on päätellyt jo aiemmissa päätöksissään (34), että BoE/HMT:n likviditeettitakaus on valtiontukea. Tätä päätelmää sovelletaan myös uusiin olosuhteisiin, joissa valtionluottoa on lisätty AssetColle 10 miljardiin puntaan ja sen vaikutus ulotettu vielä vuoden 2020 jälkeen (toimenpide (x)). Sopimuksen perusteella maksettua korvausta AssetCo maksaa vähemmän (LIBOR + [10–60] peruspistettä, verrattuna Englannin pankin peruskorkoon + 150 peruspistettä + 10 peruspistettä aiemmassa sopimuksessa), mikä on markkinahintaa alhaisempi ja näin ollen merkitsee AssetCon saamaa etua. Lisäksi BankCo hyötyy BoE/HMT:n likviditeettitakauksen kasvattamisesta, sillä merkittävä osuus kasvusta siirretään käteisvaroina AssetColta BankColle.

(88) Suunnitellut pääomakorotukset AssetColle eli 1,6 miljardia puntaa (toimenpide (xi)) pääoman suojaamiseksi myönnetyn lainan muodossa merkitsevät etua AssetColle.

(89) Lisäksi 2,5 miljardin punnan suuruinen käyttöpääoma (toimenpide (xii)) hyödyttää AssetCoa, sillä se saa sen avulla riittävän likviditeetin […] täyttääkseen aikanaan velvoitteensa. AssetCo maksaa sopimuksesta kuukauden LIBOR + [10–60] peruspistettä, mikä on markkinakorkoa vähemmän ottaen huomioon, että AssetCo on lähes pääomaton pankki.

(90) Näihin toimenpiteisiin ei sovelleta markkinataloussijoittajaperiaatetta, sillä niitä seuraa useita pelastustoimenpiteitä NR:n hyväksi. Lisäksi, jos sitä voitaisiin soveltaa, testiä ei läpäistäisi, sillä ainutkaan markkinataloussijoittaja ei toteuttaisi kaikki kyseisiä toimenpiteitä helpottaakseen NR:n jakamista BankCohon ja […] AssetCohon. Ainutkaan markkinatalouden toimija, joka olisi samassa tilanteessa kuin valtio, ei olisi kyennyt säilyttämään (NR:n) taloudellista toimintaa ilman merkittävää pääomanlisäystä (FSA lievensi tavanomaisia pääomavaatimuksiaan vain, koska valtio sitoutui toimittamaan pääomaa). Ottaen huomioon markkinatilanteen markkinatoimija ei voisi saada tällaista rahoitusta. Tämä vahvistuu, kun tarkastellaan sekä Virginin että NR:n johdon NR:n ostamiseksi helmikuussa 2008 tekemiä tarjouksia, jotka on kuvattu tarkemmin aloittamispäätöksessä. Molemmat tarjoukset perustuivat valtion tukitoimenpiteiden jatkamiseen, mikä osoittaa, ettei yksityinen sijoittaja olisi kyennyt ostamaan NR:ää ilman valtiontukea.

(91) On myös päätelty, että johdanto-osan 30 kappaleessa kuvatut toimenpiteet (iv)–(xii) voivat vääristää kilpailua ja vaikuttaa jäsenvaltioiden väliseen kauppaan.

(92) Toimenpiteiden ansiosta […] NR:n tietyt AssetCohon sijoitetut omaisuuserät, mikä oli edellytyksenä BankCon perustamiselle ja sen liiketoimintasuunnitelman toteuttamiselle. BankCo, NR:n seuraajana, voi jatkaa NR:n toimintaa ilman huonolaatuisten omaisuuserien aiheuttamaa arvon alenemista, sillä viimeksi mainittu jää AssetCon taseen loppusummaan. Näin ollen BankCo on saanut etua kilpailijoihinsa nähden, jotka joutuvat kohtaamaan huonolaatuisten omaisuuserien aiheuttamat arvon alenemiset, jotka niiden on korvattava, mikä supistaa niiden uutta luotonantoa varten tarvitsemaa pääomaa. BankCon pääomapohja ei sen sijaan supistu näillä arvonalenemisilla eikä sen asuntolainasalkun arvo alene. Tämä on etu ottaen huomioon luotonannon korkeat kustannukset rahoitusmarkkinoilla. Lisäksi BankColle jää paljon käteisvaroja, joilla se voi rahoittaa uutta luotonantoa. Tämän vuoksi on pääteltävä, että johdanto-osan 30 kappaleessa esitetyt toimenpiteet (iv)–(xii) johtavat kilpailun vääristymiseen.

(93) BankCo kilpailee myös pankkina muiden kanssa Yhdistyneen kuningaskunnan vähittäistalletusmarkkinoilla ja asuntoluottomarkkinoilla. Näillä molemmilla markkinoilla tietyt kilpailijat ovat ulkomaisten pankkien sivuliikkeitä. Näin ollen toimenpiteet voivat vaikuttaa jäsenvaltioiden väliseen kauppaan.

(94) Komissio panee merkille, että Yhdistynyt kuningaskunta aikoo ottaa käyttöön uusia tukitoimenpiteitä ja muuttaa nykyisiä. Nämä toimenpiteet mahdollistavat NR:n jakamisen kahteen oikeushenkilöön, BankCohon ja AssetCohon. Ilman AssetColle myönnettyä tukea sille ei olisi voitu siirtää NR:n luottosalkkua. AssetColle annetun tuen ansiosta BankCo voi jatkaa NR:n taloudellista toimintaa vapaana NR:n luottosalkun suurimmasta rasitteesta, joka jää AssetColle. Lisäksi BankCo saa AssetColta suuret käteisvarat (jotka tämä puolestaan on saanut valtiolta). Näin ollen BankCon voidaan katsoa olevan edunsaaja kaikissa valtion toimenpiteissä, mukaan lukien AssetCon hyväksi toteutetut toimenpiteet.

(95) Muutetun rakenneuudistussuunnitelman mukaan AssetCo toteuttaa vain rajoitettua luotonantoa nykyisten sopimusvelvoitteidensa mukaisesti ja rajoittaa siten vähimpään mahdolliseen tilanteet, joissa se kilpailee toisten pankkien kanssa. Sen pankkitoimilupa peruutetaan jakamisen jälkeen, minkä jälkeen se toimii asuntoluotonantajan toimiluvalla. Näin sen toimintaa koskevat muita pankkeja alhaisemmat vähimmäispääomavaatimukset (1 prosentti). AssetCo realisoi Yhdistyneen kuningaskunnan mukaan omaisuuseränsä vasta, kun ne erääntyvät tai myymällä ne markkinoilla. AssetCo käyttää näistä kaupoista saamansa tulot velkojensa kuolettamiseen ajallaan ja käynnissä olevien toimintojensa rahoittamiseen sekä kaikkien aiempien velkojensa maksamiseen.

(96) Helpottaakseen […] AssetCo ryhtyy taloudellisiin toimiin ja myy salkkunsa omaisuuseriä ja hoitaa velkoja. Lisäksi […] tarjoaa tietyn aikaa (vähintään vuoden 2010 loppuun saakka) palveluja […:lle]. Tämä on tarpeen, sillä jakamisen jälkeen […] jää ilman tiettyjä toimintoja, jotka jäävät […] vastuulle, kuten asuntoluotonhoito (luottosopimuksen teon jälkeen), velanhoito ja viestintätekninen infrastruktuuri ja tuki. Näitä palveluja tarjoaa […] […:lle] kaupalliselta perustalta (toisin sanoen […] maksaa tietyn maksun […:lle]) ja tavanomaisin markkinaehdoin. […] Näin ollen päätellään, että AssetCo on toteuttanut edelleen tiettyjä rajoitettuja taloudellisia toimintoja jakamisen jälkeen, joten se on katsottava tukitoimenpiteiden edunsaajaksi.

(97) NR:stä on todettava, että se kykeni ennen suunniteltua jakamista jatkamaan toimintaansa vähittäis- ja tukkutalletuksilleen myönnettyjen takuiden sekä hallituksen likviditeettitakauksen avulla ja Yhdistyneen kuningaskunnan viranomaisten luvattua FSA:lle varmistavansa NR:n toimintakyvyn vähimmäispääomavaatimusten mukaisesti. Tämän Yhdistyneen kuningaskunnan sitoumuksen ansiosta NR saattoi väliaikaisesti toimia jakamiseen saakka täyttämättä vähimmäispääomavaatimuksia. NR on näin ollen kyseisten toimenpiteiden edunsaaja. Kuten edellä johdanto-osan 92 kappaleessa on todettu, NR:n taloudellisia toimia jatkoi BankCo.

(98) Edellä esitetyn perusteella päätellään, että johdanto-osan 30 kappaleessa esitetyt toimenpiteet (iv)–(xii) ovat valtiontukea.

6.2 TUEN MÄÄRÄ

(99) Yhdistyneen kuningaskunnan viranomaiset ovat tehneet aloittamispäätökseen ja laajentamispäätökseen antamissaan vastauksissa useita ehdotuksia tuen määrän laskemiseksi. Komissio panee merkille, että Yhdistyneen kuningaskunnan ehdotukset, jotka koskevat aloittamispäätöksessä tarkoitetun tuen määrää, perustuvat vain osittain alkuperäiseen rakenneuudistussuunnitelmaan kuuluviin tukitoimenpiteisiin. Yhdistyneen kuningaskunnan ehdotuksissa, mukaan lukien luottoriskinvaihtosopimuksen käytön ja etuoikeudeltaan huonompien velkojen erot, ei myöskään oteta huomioon sitä, että kyseisissä eroissa on jo otettu huomioon NR:lle myönnetty valtiontuki ja sitä seurannut kansallistaminen. Näin ollen kyseiset erot eivät ilmennä NR:n luontaista riskiä ilman merkittävää valtiontukea.

(100) Komissio panee merkille, että Yhdistyneen kuningaskunnan laajentamispäätökseen antamassaan vastauksessa esittämissä ehdotuksissa tuen määrän laskemiseksi ei ilmeisestikään ole otettu huomioon rahoitusmarkkinoiden nykytilaa.

(101) Tässä yhteydessä ainutkaan osapuoli ei kiistä sitä, että NR ja sen seuraajat ovat saaneet ja saavat huomattavan määrän valtiontukea, mikä osoittaa laajamittaisen rakenneuudistuksen välttämättömyyttä ja minkä vuoksi pankin markkinaosuutta olisi supistettava merkittävästi.

6.3 TUEN SOVELTUVUUS YHTEISMARKKINOILLE

6.3.1 YHTEENSOVELTUVUUDEN ARVIOINNIN OIKEUSPERUSTA

(102) Kuten laajentamispäätöksessä on todettu (4.2.1 kohdassa), komissio ei ole soveltanut perustamissopimuksen 87 artiklan 3 kohdan b alakohtaa 5 päivänä joulukuuta 2007 tehdyssä päätöksessään, joka koskee NR:lle myönnettyä pelastustukea (35), toisin sanoen aloittamispäätöksessään. Tuolloin myönnetyllä tuella ei kuitenkaan puututtu häiriöihin koko jäsenvaltion alueella, vaan pikemminkin siinä oli kyse yksittäisistä ongelmista, jotka liittyivät NR:n tilanteeseen (36). Näissä olosuhteissa ja vakiintuneen oikeuskäytännön mukaisesti (37) komissio päätteli, ettei perustamissopimuksen 87 artiklan 3 kohdan b alakohtaa voitu soveltaa.

(103) Tämän jälkeen komissio kuitenkin totesi, että maailmanlaajuinen rahoituskriisi voi aiheuttaa vakavia häiriöitä jäsenvaltioiden talouteen eivätkä pankkeja tukevat toimenpiteet ehkäise näitä häiriöitä, tiedonannossaan valtiontukisääntöjen soveltaminen maailmanlaajuisen finanssikriisin seurauksena rahoituslaitosten suhteen toteutettuihin toimenpiteisiin (38), jäljempänä ’pankkitiedonanto’, tiedonannossaan rahoituslaitosten pääomapohjan vahvistaminen tämänhetkisessä finanssikriisissä: tuen rajaaminen välttämättömään vähimmäismäärään ja suojatoimet kilpailun kohtuuttoman vääristymisen estämiseksi (39), jäljempänä ’pääomapohjanvahvistamistiedonanto’, IAC:ssä ja tiedonannossaan elinkelpoisuuden palauttamisesta ja rahoitusalalla tämänhetkisessä kriisissä toteutettujen rakenneuudistustoimenpiteiden arvioinnista valtiontukisääntöjen perusteella, jäljempänä ’rakenneuudistustiedonanto’ (40). Yhdistyneelle kuningaskunnalle tämä vahvistettiin, kun komissio hyväksyi useat Yhdistyneen kuningaskunnan rahoituskriisin torjumiseksi tarkoitetut toimenpiteet (41). Kuten laajentamispäätöksessä on todettu, tukitoimenpiteiden arvioinnin oikeusperustana olisi oltava perustamissopimuksen 87 artiklan 3 kohdan b alakohta.

6.3.2 TUEN SOVELTUVUUDEN ARVIOINTI

(104) Komissio on vahvistanut, että NR, BankCo ja AssetCo hyötyvät useista valtiontukitoimenpiteistä. Kyseiset toimenpiteet ovat monentyyppisiä. NR:n jakamista voidaan verrata arvoltaan alentuneita omaisuuseriä koskevaan toimenpiteeseen, kun taas pääomankorotukset ovat pääomapohjan vahvistamista. Komissio arvioi ennen Yhdistyneen kuningaskunnan toimittaman rakenneuudistussuunnitelman, johon kyseiset toimenpiteet sisältyvät, arvioimista NR:n jakamista IAC:n perusteella ja pääomanvahvistamista pääomanvahvistamistiedonannon perusteella tarkastaakseen, ovatko ne kyseisten tiedonantojen mukaiset.

(105) Komissio totesi laajentamispäätöksessä, että NR:n jakaminen voitaisiin katsoa ongelmallisten omaisuuserien hoitoon suunnatuksi toimenpiteeksi, joka hyödyttää NR:n taloudellista toimintaa, jota markkinoilla harjoittaa BankCo. Yhdistynyt kuningaskunta toimitti tässä suhteessa useita huomautuksia laajentamispäätökseen. Erityisesti se totesi, että NR on kansallistettu täysimääräisesti, että jakamissuunnitelma laadittiin vasta myöhemmin ja että ennen jakamista omaisuuserät olivat valtion omaisuutta. Edellä esitetyt tosiseikat eivät kuitenkaan estä IAC:n soveltamista, sillä Yhdistyneen kuningaskunnan tukitoimenpiteet johtivat pankin perustamiseen (BankCo), ja uusi pankki on vapaa edeltäjänsä (NR) arvoltaan alentuneista omaisuuseristä.

(106) Ongelmallisten omaisuuserien hoitoon suuntautuneiden toimenpiteiden erityiset edellytykset on annettu IAC:ssä (42). IAC:n 5.2 kohdan mukaan ongelmallisiin omaisuuseriin suunnatut toimenpiteet edellyttävät täydellisten tietojen antamista läpinäkyvästi ja etukäteen ja niihin olisi liityttävä asianmukainen kustannusten jakaminen, jossa ongelmalliset omaisuuserät arvostettaisiin asianmukaisesti ja valtiolle maksettaisiin asianmukaiset korvaukset ongelmallisiin omaisuuseriin suunnatuista toimenpiteistä. Näin varmistettaisiin osakkeenomistajien vastuu.

(107) Täydellisten tietojen antaminen läpinäkyvästi ja etukäteen edellyttää omaisuuserien ja riskialttiuden tunnistamista. Tämä on välttämätöntä, jotta tuen määrä ongelmallisiin omaisuuseriin suunnatuissa toimenpiteissä voitaisiin tunnistaa ja arvioida, onko tuki välttämätöntä väliaikaisen ongelman ratkaisemiseksi vai onko kyseinen pankki teknisesti maksukyvytön.

(108) Arvoltaan alentuneiden omaisuuserien arvioinnista IAC:n 38 kohdassa todetaan, että jos omaisuuserien arviointi vaikuttaa erityisen monimutkaiselta, voidaan harkita vaihtoehtoisia lähestymistapoja. Valtio voi esimerkiksi ostaa pankin kannattavat toiminnot tai valtio voi omistaa pankin (tai pankki voidaan kansallistaa). Viimeksi mainitussa tapauksessa ennakkoon tehty arvostus ei ole tarpeen, jos arvostus toteutetaan rakenneuudistuksen tai likvidaation yhteydessä.

(109) NR kansallistettiinkin ja Yhdistynyt kuningaskunta sai NR:n omistajana tilaisuuden tarkistaa ja tutkia kaikki NR:n omaisuuserät.

(110) IAC:n mukaan arvostuksen tarkoituksena on laskea tuen määrä ja sitä kautta kilpailun vääristyminen, jotta voitaisiin määrittää, kuinka laajamittain ”hyvin” laajamittaiseksi. Ennakkoon tehty arvostus ei tässä tapauksessa johtaisi siihen, että komissio asettaisi lisävaatimuksia rakenneuudistuksen perinpohjaisuudelle.

(111) Näiden kahden edellä mainitun seikan perusteella jakamista edeltävää arvostusta ei ole syytä tehdä. Omaisuuserien jakamista seuraavassa arvostuksessa […] päädyttäisiin tällä välin arvostamaan omaisuuseriä markkinoilla.

(112) IAC:n 41 kohdassa todetaan arvoltaan alentuneiden omaisuuserien siirtoarvosta, että omaisuuserän myymiseen tai omaisuuserän vakuuttamiseen liittyvän omaisuuserän siirtoarvon olisi perustuttava niiden todelliseen taloudelliseen arvoon. Lisäksi on varmistettava valtiolle asianmukainen korvaus. Jos jäsenvaltioiden mielestä on tarpeen erityisesti teknisen maksukyvyttömyyden välttämiseksi määrittää omaisuuserille siirtoarvo, joka ylittää niiden todellisen taloudellisen arvon, on toimenpiteeseen sisältyvä tukiosuus vastaavasti suurempi. Tämä on hyväksyttävää vain, jos sen lisäksi toteutetaan laajamittainen rakenneuudistus ja otetaan käyttöön ehdot, joiden mukaan ylimääräinen tuki voidaan periä takaisin myöhemmin, esimerkiksi takaisinperintälausekkeiden perusteella. Omaisuuserien siirtäminen NR:ltä AssetColle toteutetaan kirjanpitoarvon perusteella. Omaisuuserien todellinen taloudellinen arvo on arvon alenemisen vuoksi siirtoarvoa alhaisempi. Tämän vuoksi ongelmallisten omaisuuserien vaikutus on huomattava, sillä nämä tappiot eivät rasita BankCoa. IAC:n 41 kohdan mukaan pankki tarvitsee näin ollen laajamittaisen rakenneuudistuksen.

(113) Tässä yhteydessä on kiistatonta, että NR olisi ilman tukea ollut teknisesti maksukyvytön. NR kansallistettiin, kun Yhdistyneen kuningaskunnan pyrkimys myydä NR kolmansille epäonnistui. Tätä osoittavat myös NR:n FSA:lta saamat vapautukset, ensiksi oikeus sisällyttää koko sen Tier-2-pääoma sen sääntömääräiseen pääoma-asemaan ja näin ollen oikeus toimia täyttämättä sääntömääräisiä vähimmäispääomavaatimuksia. Yhdistyneen kuningaskunnan viranomaisten ehdotuksista käy ilmi, että jollei pankkia olisi jaettu, sen elinkelpoisuuden säilyttämiseksi olisi tarvittu vähintään 6 miljardin punnan pääomankorotus (vertailun vuoksi todettakoon, että pankin pääoma oli ennen kriisiä alle kaksi miljardia puntaa). Ilman valtion väliintuloa ei olisi voitu toteuttaa NR:n jakamista ja sitä seurannutta taloudellisen toiminnan jatkamista BankCossa. Koska NR:n omaisuuseristä suurin osa jäi AssetColle, BankCo saattoi välttää näistä omaisuuseristä aiheutuneet tappiot ja sen kautta pääomansa supistumisen.

(114) IAC:n 41 kohdan edellytykset on täytetty, kun laajamittainen rakenneuudistus on toteutettu (43), sillä NR:n taloudellista toimintaa, jota BankCo jatkaa, on vähennetty yli 75 prosentilla. Lisäksi Yhdistynyt kuningaskunta kansallisti pankin helmikuussa 2008, joten se omistaa pankin osakkeet kokonaan. Ostamalla pankin kannattavat toiminnot kannattamattomien asuntoluottotoimien sijaan valtio lisäsi kannattavien toimintojen arvoa, jotka se aikoi myydä […] kuluessa. Näin ollen ongelmallisista omaisuuseristä saatu hyöty koituu ainakin osittain valtiolle kannattavien toimintojen korkeampana myyntihintana.

(115) Arvoltaan alentuneiden omaisuuserien kustannusten jakamisessa valtion, osakkeenomistajien ja velkojien kesken aiemmat osakkeenomistajat ja hybridipääoman omistajat osallistuvat pankin rakenneuudistukseen mahdollisimman laajalti, sillä aiempi (toisin sanoen merkittävien investointimäärien menetykset) on pois pyyhitty NR:n kansallistamisen myötä. Hybridipääoman omistajat […] AssetCo. Näin ollen ne eivät saa harkinnanvaraisia osinkolippuja ja […]. Näin ollen ylimääräistä kustannusten jakoa ei tarvita (ks. myös johdanto-osan 150 ja 151 kappale).

(116) Ongelmallisista omaisuuseristä maksettavasta korvauksesta IAC:ssä edellytetään, että pankit maksavat jossakin muodossa korvauksen arvoltaan alentuneiden omaisuuserien aiheuttamasta ongelmallisesta pääomasta. Pakollisella korvauksella on kaksi tarkoitusta: varmistaa kustannusten jako ja supistaa kilpailun vääristyminen minimiin. Tässä tapauksessa kustannusten jako saavutettiin kansallistamalla NR (ks. myös johdanto-osan 148 ja 149 kappale). Toisessa tarkoituksessa kilpailun vääristyminen voidaan katsoa supistuneeksi minimiin, kun NR hajotettiin perinpohjaisessa rakenneuudistuksessa (ks. myös johdanto-osan 156 kappale ja sitä seuraavat kappaleet). Lisäksi BankCon ongelmallisiin omaisuuseriin suuntautuneista toimenpiteistä mahdollisesti saama hyöty korvautuu ainakin osittain korkeammalla myyntihinnalla. Tällaisissa poikkeuksellisissa olosuhteissa voidaan hyväksyä, että pankin myymisestä saatu tuotto on tietynlainen korvaus valtiolle, sillä se supistaa kokonaispelastuskustannuksia.

(117) AssetColle jääviä ongelmallisia omaisuuseriä hoitaa yksinomaan AssetCo, joka erotetaan BankCosta, josta se tulee organisatorisesti riippumattomaksi.

(118) Näin ollen päätellään, että laajamittaisen rakenneuudistussuunnitelman huomioon ottaen BankCoa hyödyntävä ongelmallisiin omaisuuseriin kohdistuva tukitoimi on IAC:n mukainen.

(119) Pääoman vahvistamista on suunniteltu sekä BankColle että AssetColle. Pääomanvahvistamistiedonannon mukaan pääoman vahvistamisesta olisi maksettava asianmukainen korvaus.

(120) BankCo saa 1,4 miljardin punnan pääomankorotuksen tavanomaisten osakkeiden muodossa. Tavanomaisista osakkeista maksettavasta korvauksesta todettakoon, että Yhdistynyt kuningaskunta omisti jo pankin jakamisen aikaan kaikki BankCon osakkeet. Lisäpääomankorotus tavanomaisten osakkeiden muodossa ei muuttanut Yhdistyneen kuningaskunnan osakkeenomistusta BankCossa. Kuten edellä johdanto-osan 114 kappaleessa on jo todettu, Yhdistynyt kuningaskunta kansallisti NR:n, joten se omistaa kaikki sen osakkeet. Lisäksi pääomankorotusvarat katetaan ainakin osittain osakkeista maksettavilla korvauksilla ja myymällä BankCo.

(121) AssetCo tarvitsi 1,6 miljardin punnan suuruisen pääomankorotuksen vain stressiolosuhteissa. Se ei suorita maksua pääoman vahvistamisesta, jos se toteutetaan. Se myy samoin kuin AssetCo […] kaikki omaisuuserät markkinoilla. Se käyttää myynnistä saadut tuotot takaisinmaksuun valtiolle, joka on BoE/HMT:n likviditeettitakauksen perusteella pankin vanhimpia velkojia. Tuotot eivät hyödytä AssetCon taloudellista toimintaa. Tämän vuoksi valtiolle maksettava korvaus on itsestään selvä […].

(122) Sen vuoksi päätellään, että pääoman vahvistamiset ovat pääomanvahvistamistiedonannon mukaiset.

(123) Rakenneuudistustiedonannossa annetaan valtiontukea koskevat säännöt, joita sovelletaan rahoituslaitosten rakenneuudistukseen nykyisessä kriisissä. Jotta rahoituslaitoksen rakenneuudistus olisi perustamissopimuksen 87 artiklan 3 kohdan b alakohdan mukainen, siihen on rakenneuudistustiedonannon mukaan nykyisessä rahoituskriisissä kuuluttava: i) pankin elinkelpoisuuden palautuminen; ii) riittävä edunsaajan oma osallistuminen (kustannusten jako); iii) riittävät toimenpiteet kilpailun vääristymisen rajoittamiseksi.

i) Pitkän aikavälin elinkelpoisuuden palauttaminen

(124) Rakenneuudistustiedonannon kohdissa 9, 10 ja 11 todetaan, että jäsenvaltion on toimitettava kattava ja yksityiskohtainen rakenneuudistussuunnitelma, jossa annetaan täydelliset tiedot liiketoimintamallista. Suunnitelmassa olisi myös määritettävä rahoituslaitoksen vaikeuksien syyt ja esitettävä vaihtoehdot ehdotetulle rakenneuudistussuunnitelmalle.

(125) Yhdistyneen kuningaskunnan toimittamat tiedot täyttävät rakenneuudistustiedonannon vaatimukset, sillä siinä annetaan tietoja NR:n vaikeuksista ja niiden syistä ja esitetään BankCon liiketoimintamalli.

(126) Komissio totesi laajentamispäätöksessään, että BankCosta tulee ilmeisesti elinkelpoinen jakamisen jälkeen. Koska komissio ei kuitenkaan ollut vastaanottanut liiketoimintasuunnitelmaa, josta BankCon elinkelpoisuus todella kävisi ilmi, se ei voinut tehdä päätelmää asiasta. Yhdistynyt kuningaskunta toimitti yksityiskohtaisen liiketoimintasuunnitelman 10 päivänä kesäkuuta 2009.

(127) Liiketoimintasuunnitelman mukaan BankCosta tulee elinkelpoinen jakamisen jälkeen perustilanteessa ja stressitilanteessa. Se aloittaa toimintansa huomattavasti pienemmällä taseen loppusummalla, joka on [21–24] miljardia puntaa, verrattuna NR:n vastaavaan summaan (104,3 miljardia puntaa vuoden 2008 lopulla), ja nostaa sen [31–34] miljardiin puntaan vuonna 2013. Taseen loppusummaan kuuluu korkealaatuisia omaisuuseriä, ([9–12] miljardin käteisvarat ja kiinnittämättömiä asuntoluotto-omaisuuksia, jotka ovat arvoltaan [7–11] miljardia puntaa). BankColle siirretyn asuntoluottosalkun LTV on keskimäärin [62–67] prosenttia. BankCon velat koostuvat lähinnä NR:n vähittäistalletuksista (19,3 miljardia puntaa) ja hyvin vähäisistä tukkutalletuksista ([1–3] miljardia puntaa).

(128) BankCo noudattaa konservatiivisempaa liiketoimintastrategiaa kuin NR. Se keskittyy vain Yhdistyneen kuningaskunnan vähittäismarkkinoille. BankCo toimii asuntoluotto- ja säästöpankkina. Sen riskihalukkuus on sen liiketoimintastrategian mukaisesti konservatiivinen. BankCo pyrkii ainoastaan yksinkertaiseen A/P1-luokitukseen.

(129) BankCo ei aio lisätä osuuksiaan Yhdistyneen kuningaskunnan säästö- ja asuntoluottomarkkinoilla. Rakenneuudistuksen jälkeen BankCo kattaa noin kolmanneksen NR:n alkuperäisestä koosta. Sen uusi luotonanto rajoittuu yhdeksään miljardiin puntaan vuonna 2010, kun se vuonna 2007 oli 32,2 miljardia puntaa. Tämän uuden luotonannon markkinaosuus on noin 1,5 prosenttia. BankCon bruttoluottojen markkinaosuus on noin [3–6] prosenttia, kun se ennen valtion väliintuloa oli 9,7 prosenttia.

(130) Asuntoluotonanto rahoitetaan pääasiallisesti vähittäistalletuksilla, ja aluksi vuonna 2009 se on noin [92–95] prosenttia talletuksina olevasta kokonaisrahoituksesta ja kasvaa vähintään noin [68–71] prosenttiin vuonna 2013 (kun se ennen kriisiä oli alle 30 prosenttia). BankCon tukeutuu rajoitetusti tukkurahoitusvälineisiin, joiden osuus on noin [22–35] prosenttia sen asuntoluotto-omaisuudesta.

(131) Näin ollen BankCo tavoittelee keskimäärin <[68–71] prosentin LTV:tä uudessa luotonannossa siten, että uudet luotot eivät saa ylittää [94–97] prosentin LTV:tä. Se keskittyy asunnonomistajille myönnettäviin asuntoluottoihin (joiden osuus olisi noin […] prosenttia kokonaisluotonannosta) ja jossain määrin vuokrattavien asuntojen luottoihin (noin […] prosenttia). Se ei enää markkinoi yhteistuotteita (asuntoluotot, joissa on […] 125 prosentin LTV, yhdistettynä epävarmaan lainaan) eikä se osallistu markkinaluotonantoon. BankCon luotonantoa rajoittaa sen tukeutuminen vähittäistalletuksiin luotonannon rahoittamiseksi, lukuun ottamatta käyttäytymissitoumuksia. BankCo aikoo lainata [6–9] miljardia puntaa vuonna 2010 ja vuosittain [6–8] miljardia puntaa vuosina 2011, 2012 ja 2013.

(132) BankCon odotetaan Yhdistyneen kuningaskunnan toimittaman liiketoimintasuunnitelman mukaan saavuttavan kannattavuutensa takaisin vuonna […] jolloin sen nettokorkotuotot nousevat […] miljoonasta punnasta vuonna 2009 […] miljoonaan puntaan vuonna 2013, ja voitot (tappiot) verojen jälkeen ovat noin -[…] miljoonaa puntaa vuonna 2009, mutta nousevat […] miljoonaan puntaan vuonna 2013 ja oman pääoman tuotto, jäljempänä ’ROE’, verojen jälkeen on -[…] prosenttia vuonna 2009, mutta nousee noin [9–12] prosenttiin vuonna 2013. Stressitapauksessa nettokorkotuotto nousee […] miljoonasta punnasta vuonna 2009 [0,1–0,6] miljoonaan puntaan vuonna 2013, voitot (tappiot) verojen jälkeen nousevat noin -[…] miljoonasta punnasta vuonna 2009 […] miljoonaan puntaan vuonna 2013 ja ROE nousee -[…] prosentista vuonna 2009 noin […] prosenttiin vuonna 2013. Lisäksi Yhdistyneen kuningaskunnan mukaan edellä mainitut luvut eivät ole korkeampia kuin BankCon tärkeimmillä kilpailijoilla, rakennusyhtiöillä, keskimäärin.

(133) Tarkasteltaessa BankCon sääntömääräistä pääoma-asemaa voidaan todeta, että pankin pääomaa korotetaan riittävästi 1,4 miljardilla punnalla jakamisen jälkeen. Kun tämä yhdistetään sen saamiin merkittäviin käteisvaroihin, Tier-1-pääomasuhde on yli [48–53] prosenttia jakamisen aikaan, mutta laskee noin [16–21] prosenttiin vuonna 2013 sen jälkeen, kun BankCo on lisännyt luotonantoaan käyttämällä saamiaan suuria käteisvaroja ja lisäämällä uutta rahoitusta. BankCon pääomaa on myös vahvistettu riittävästi […]. Liiketoimintasuunnitelman mukaan BankCo voi […] punnasta […] miljardiin puntaan […] miljardia vakavassa tilanteessa pysyen kuitenkin elinkelpoisena.

(134) Tarkasteltaessa lopuksi likviditeettiä voidaan todeta, että BankCo aikoo säilyttää likviditeettisuhteensa (käteisvarat suhteessa omaisuuseriin) yli [19–22] prosentissa vuosina 2009–2013, mikä Yhdistyneen kuningaskunnan mukaan on rakennusyritysten suhteen mukaista ja ylittää monipuolisempien pankkien keskiarvon Yhdistyneessä kuningaskunnassa (näiden likviditeettisuhde on 5–10 prosenttia). BankCon säilyttämä peruslikviditeetti kattaa [17–20] prosenttia vähittäistalletuksista ja noin [3–6] kuukautta tukkuasiakkaiden maturiteeteista.

(135) Suunnitelmassa annetaan tietoja myös BankCon irrottautumisesta tilapäisestä julkisesta omistuksesta, mistä seuraa, että valtiolla on mahdollisuus saada osittain tai kokonaan takaisin NR:ään, BankCohon ja AssetCohon sijoitetut varat.

(136) Edellä esitetyn perusteella komission epäilyt BankCon elinkelpoisuudesta ovat vähentyneet. Tämä päätelmä on komission alkuperäisen arvion ja kolmansilta laajentamispäätöksen yhteydessä saatujen huomautusten mukainen.

ii) Omavastuu/kustannusten jako

(137) Rakenneuudistustiedonannossa todetaan, että edunsaajan asianmukainen omavastuu on välttämätöntä, jotta tuki voitaisiin rajoittaa minimiin ja ehkäistä kilpailun vääristymistä ja moraalikatoa. Tämän vuoksi: a) sekä rakenneuudistuskustannuksia että tuen määrää olisi rajoitettava ja b) varmistettava merkittävä omavastuu.

(138) Periaatteet, jotka koskevat edunsaajapankin omavastuuta rakenneuudistusvaiheessa annetaan rakenneuudistustiedonannon 3 kohdassa. Siinä edellytetään, että (i) rakenneuudistustuki rajoitetaan minimiin kattamaan elinkelpoisuuden palauttamiseksi tarvittavat kustannukset; (ii) edunsaajapankin olisi käytettävä mahdollisimman pitkälle omia varojaan rakenneuudistuksen rahoittamiseksi, esimerkiksi myymällä omaisuuseriään, ja (iii) rakenneuudistukseen liittyvät kustannukset olisi annettava niiden maksettaviksi, jotka investoivat pankkiin maksaen tappiot käytettävissä olevalla pääomalla ja maksamalla asianmukaisen korvauksen valtion väliintulosta. Kustannusten jaolla on kaksitahoinen tavoite: sillä halutaan rajoittaa kilpailun vääristymistä ja välttää moraalikato (44).

(139) Komission epäilyt sen suhteen, ettei tukea olisi rajoitettu ehdottomasti välttämättömään NR:n (BankCon) pitkän aikavälin elinkelpoisuuden palauttamiseksi, ovat vähentyneet (ks. myös johdanto-osan 141 kappale). Lopulliseen rakenneuudistussuunnitelmaan ei sisälly uutta luotonantoa, joka ylittäisi kriisiä edeltäneen tason, eikä uusien liiketoimintojen ostamista.

(140) AssetCon BankColle jakamisen yhteydessä siirtämät käteisvarat käytetään pääasiallisesti [6–9] miljardin punnan luotonantotavoitteen saavuttamiseen vuonna 2010. Yhdistynyt kuningaskunta katsoo, että tämän luotonantotavoitteen saavuttamiseksi Yhdistyneen kuningaskunnan asuntoluottomarkkinoiden on vakiinnuttava, sillä niillä on ollut tarjontavaikeuksia (jotka johtuvat erityisesti NR:n negatiivisesta nettoluotonannosta sen aktiivisessa asuntoluoton takaisinmaksuohjelmassa), minkä vuoksi asuntojen hinnat ovat laskeneet Yhdistyneessä kuningaskunnassa. BankCon luotonantotavoite vuodelle 2011 laskee myös [6–8] miljardiin puntaan. Näin ollen rakenneuudistuskustannukset on rajoitettu ehdottomasti välttämättömään.

(141) Laatiessaan rakenneuudistussuunnitelmaa Yhdistynyt kuningaskunta valitsi ratkaisun, joka edellyttää alkuperäisessä rakenneuudistussuunnitelmassa suunniteltua vähemmän tukea. Kuten johdanto-osan 23 kappaleessa on todettu, vaihtoehto NR:n jakamiselle olisi ollut NR:n toiminnan jatkaminen, mihin olisi tarvittu vähintään kuuden miljardin punnan pääomankorotukset (kun lopullisessa rakenneuudistussuunnitelmassa enimmäismäärä oli kolme miljardia puntaa stressitapauksessa). Jakamisen jälkeen pääomaa tarvittiin vähemmän BankColle ja AssetColle yhteensä, sillä AssetCo toimii yksin asuntoluotonantajana, joten siihen sovelletaan alempia sääntömääräisiä vähimmäispääomavaatimuksia kuin tavalliseen pankkiin. Tämän vuoksi jakaminen rajoitti tuen varmistamaan NR:n elinkelpoisuuden.

(142) Lisäksi jakamisen jälkeen BankCon asuntoluottosalkun LTV-suhde on korkeampi kuin useimpien rakennusyritysten, joiden katsotaan olevan sen tärkeimpiä kilpailijoita, ja BankCon ROE pysyy vuoteen 2013 asti merkittävästi alhaisempana kuin Yhdistyneen kuningaskunnan pankkien ja rakennusyritysten.

(143) Lisäksi vallitsevissa markkinaoloissa stressitestin tulokset on otettava huomioon pankin elinkelpoisuutta arvioitaessa (45). Tässä yhteydessä Yhdistyneen kuningaskunnan viranomaiset ovat vahvistaneet, että BankCoa koskevat FSA:n sääntömääräiset vähimmäispääomavaatimukset ovat 1,4 miljardia puntaa. Lisäksi BankCo […]. Yhdistynyt kuningaskunta on osoittanut, että jos BankColle siirrettäisiin lisää arvoltaan alentuneita omaisuuseriä, pankki olisi tasapainotettava valtion suorittamilla ylimääräisillä pääomankorotuksilla pitkän aikavälin elinkelpoisuuden varmistamiseksi ja säilyttämällä reaalitalouden rajoitettu luotonanto.

(144) Pankki itse vastaa rakenneuudistuskustannuksista mahdollisimman pitkälle lainojen takaisinmaksujen ja omaisuuserien sijoittamisen kautta. Ensiksi NR rajoitti tarvittavan tuen määrää kannustamalla jäljelle jääneitä asiakkaitaan maksamaan lainojaan takaisin ja rahoittamalla ne kilpailijoiden kanssa huhtikuusta 2008 vuoden 2009 alkupuolelle. NR menetti näillä toimillaan korkealaatuisia asiakkaitaan eli ne, jotka onnistuivat löytämään luotonantoon valmiin pankin. Aktiivisesta asuntoluottojen takaisinmaksuohjelmasta saatu tuotto käytettiin valtiolle suunnattuihin takaisinmaksuihin. Näin ollen BoE/HMT:n likviditeettitakaus laski 27 miljardista punnasta (vuoden 2007 lopulla) 14,5 miljardiin puntaan (30. kesäkuuta 2009).

(145) Toiseksi NR myi HERM-salkkunsa noin 2,2 miljardista punnasta. Tällä toimenpiteellä saatiin varoja, joilla maksettiin takaisin osa BoE/HMT:n likviditeettitakauksesta. Varojen saanti on varmaa, sillä toimenpide on jo toteutettu.

(146) NR on myös supistanut välttämättömän tuen määrää vähentämällä suuresti uutta luotonantoa vuosina 2008 ja 2009 (kolme miljardia puntaa vuonna 2008 ja 1,3 miljardia puntaa 30. kesäkuuta 2009 mennessä, kun vuonna 2007 luotonanto oli ollut 32,3 miljardia puntaa).

(147) Edellä esitetyn perusteella on pääteltävä, että komission epäilyt tuen määrän rajoittamisesta ovat vähentyneet ja että NR:n omavastuu on riittävä.

(148) Kustannusten jaon suhteen rakenneuudistustiedonannossa edellytetään, ettei valtio saa yksin vastata rakenneuudistuskustannuksista, vaan että myös pankin aiempien sijoittajien ja osakkeenomistajien on osallistuttava niihin.

(149) NR kansallistettiin ja sen aiemmille osakkeenomistajille maksetaan korvauksia vain yhtiön arvon perusteella ilman valtiontukea (46). Näin ollen korvaus lienee suurin piirtein nollatasoa. Tämä tarkoittaa sitä, että aiemmat osakkeenomistajat on maksettu pois ja niiden voidaan katsoa osallistuneen riittävästi NR:n tappion kustannuksiin.

(150) Lisäksi NR:n etuoikeuksiltaan huonommassa asemassa olevat velkojat jäävät AssetCohon. Tämä tarkoittaa sitä, että niille maksetaan korvaukset määristä, jotka niiltä on peritty AssetCon omaisuuseristä. Huonommassa etuoikeusasemassa olevina velkojina […]. Toisaalta valtio on sen AssetColle myöntämien lainojen perusteella vanhimpia velkojia (BoE/HMT:n likviditeettitakaus ja käyttöpääoma). Tämän vuoksi […]. Lisäksi NR on äskettäin päättänyt lykätä osinkolippujen maksamista ja Tier-2:n kumulatiivisen peruspääoman maksujen maksamista ja siihen liittyvien Tier-1-välineiden maksamista, jos sillä on harkintavalta tehdä näin. Lisäksi Yhdistynyt kuningaskunta on sitoutunut siihen, että AssetCo lykkää edelleen kyseisiä maksuja jakamisen jälkeen. […].

(151) Näin ollen moraalikato on hoidettu asianmukaisesti pankin aiempien pääomanomistajien osallistumisella.

(152) Tämän vuoksi on pääteltävä, että NR ja sen pääomanomistajat ovat osallistuneet rakenneuudistukseen mahdollisimman laajalti.

iii) Kilpailun vääristymistä rajoittavat toimenpiteet

(153) Komissio esitti laajentamispäätöksessä epäilynsä siitä, rajoittivatko Yhdistyneen kuningaskunnan ehdottamat toimenpiteet riittävästi kilpailun vääristymistä niin, että NR:n BankCon kautta markkinoilla jatkuvan taloudellisen toiminnan aiheuttama kilpailun vääristyminen estetään. Kolmannet esittivät saman epäilyn. Ne korostivat BankCon vahvaa asemaa Yhdistyneen kuningaskunnan asuntoluotto- ja säästömarkkinoilla ja ehdottivat toimenpiteitä BankCon aiheuttaman kilpailun vääristymisen estämiseksi.

(154) Rakenneuudistustiedonannossa todetaan kilpailun vääristymistä rajoittavista toimenpiteistä, että komission on otettava arviossaan huomioon tuen määrä, kustannusten jaon osuus ja rahoituslaitoksen asema markkinoilla rakenneuudistuksen jälkeen. Analyysin perusteella olisi toteutettava aiheelliset korvaavat toimenpiteet.

(155) NR on aiheuttanut merkittävää kilpailun vääristymistä. NR:n seuraajalla BankColla on vahva rahoitus, eikä sitä koske NR:n aiemman riskiluotonannon rasite. NR:n säilyttämiseksi liiketoiminnassa syyskuusta 2007 alkaen ja jakamisen helpottamiseksi on tarvittu ja tarvitaan suuria määriä tukea. NR on kuitenkin paljon pienempi pankki, ja Yhdistynyt kuningaskunta on toteuttanut riittävästi toimenpiteitä kilpailun vääristymisen rajoittamiseksi.

(156) NR ei enää jatka samana taloudellisena toimijana kuin ennen valtion väliintuloa. Se on kansallistettu ja käy läpi perinpohjaista rakenneuudistusta. Tämän seurauksena NR:ää paljon pienempi pankki BankCo kilpailee Yhdistyneen kuningaskunnan vähittäismarkkinoilla. BankCon taseen loppusumma on jakamisen jälkeen noin [17–22] prosenttia NR:n vuoden 2007 taseen loppusummasta. Koska pankilla on kuitenkin jakamisen aikaan paljon käteisvaroja ja se voi rahoittaa toimintansa lähes yksinomaan vähittäistalletuksilla, se voi kasvaa alkuvuosina nopeasti, joten on oikeudenmukaisempaa käyttää rakenneuudistuskauden lopun ”vakiintunutta” tilannetta arvioitaessa supistumisen suuruutta. Tuolloin taseen loppusumma on alle [30–35] prosenttia NR:n alkuperäisestä koosta vuonna 2007. Pankin markkinaosuus (joka perustui uuteen bruttoluotonantoon) asuntoluottomarkkinoilla rakenneuudistuksen jälkeen on noin [3–6] prosenttia ([6–9] miljardia puntaa) vuoteen 2013 saakka, kun se vuonna 2007 oli kahdeksan prosenttia (32,2 miljardia puntaa). Yhdistyneen kuningaskunnan vähittäistalletusmarkkinoilla BankCon osuus on enintään 1,5 prosenttia vuoden 2013 loppuun saakka (23 miljardia puntaa), kun se syyskuussa 2007 ennen talletuspakoa oli 1,9 prosenttia. Tämä osoittaa, että BankCo on melko pieni pankki eikä mikään markkinajohtaja. Jos BankCon osuutta Yhdistyneen kuningaskunnan asuntoluotto- ja säästömarkkinoilla supistetaan edelleen, sen elinkelpoisuus vaarantuu.

(157) NR supisti vuosina 2008 ja 2009 vapaaehtoisesti luotonantonsa hyvin alhaiselle tasolle (kolme miljardia puntaa vuonna 2008 ja 1,3 miljardia puntaa vuoden 2009 alkupuoliskolla, kun se vuonna 2007 oli ollut 32,2 miljardia puntaa, ks. taulukko 1), sillä kilpailukehyksessä sen luotonantoa oli rajoitettu ja sen asiakkaita oli kannustettu aktiivisella asuntolainaohjelmalla siirtämään lainansa kilpailijoille. Viimeksi mainitun toiminnan johdosta NR:n nettoluotonanto supistui vuonna 2008 25,4 miljardilla punnalla. Tästä voidaan päätellä, että NR supisti osuuttaan asuntoluottomarkkinoilla siitä alkaen, kun kilpailukehys julkaistiin vuoden 2008 ensimmäisen vuosineljänneksen lopulla.

(158) Yhdistynyt kuningaskunta on toteuttanut, toisin kuin muutetussa rakenneuudistussuunnitelmassa, toimenpiteitä supistaakseen BankCon taseen loppusummaa noin neljällä miljardilla punnalla siten, että sillä on pienemmät käteisvarat ja riskialttiimmat omaisuuserät. BankColla on pienemmät käteisvarat ja enemmän huonolaatuisia asuntoluottoja. Koska BankColla on vähemmän käteisvaroja, sen luotonantokyky on rajoittunutta. Yhdistyneen kuningaskunnan taseen loppusummaan tekemät muutokset ovat osaltaan auttaneet vähentämään kolmansien esittämiä ongelmia (ks. 4.2 kohta).

(159) Yhdistynyt kuningaskunta on toimittanut komissiolle useita sitoumuksia, joiden tarkoituksena on rajoittaa BankCon markkinaosuuksia. Ne on kuvattu tarkemmin 5.4 kohdassa BankCon vähittäistalletuksia ja asuntoluotonantoa on rajoitettu. Rajoitukset pysyvät voimassa ainakin vuoden 2011 loppuun saakka, riippumatta siitä, luovutaanko BankCon tilapäisestä julkisesta omistuksesta. Ne voivat pysyä voimassa pidempäänkin, jos tilapäisestä julkisesta omistuksesta luovutaan vuoden 2011 jälkeen. Rajoitukset estävät BankCoa laajentumasta markkinoille liian aggressiivisesti.

(160) Tässä yhteydessä kyseiset rajoitukset on syytä säilyttää, vaikka tilapäisestä julkisesta omistuksesta luovuttaisiin jo ennen vuotta 2011, sillä BankCo saa edelleen sille ja AssetColle myönnettyä valtiontukea NR:n jakamisen helpottamiseksi. Myönnetty tuki varmistaa BankColle hyvän lähtöaseman jakamisen jälkeen. Se on päässyt eroon aiemmasta riskiluotonannosta ja saanut huomattavat käteisvarat. BankCo saa jakamisenkin jälkeen edelleen tukea. Aikainen tilapäisestä julkisesta omistuksesta luopuminen ei täysin korvaa BankCon aiheuttamaa kilpailun vääristymistä, joten rajoitusten säilyttäminen voimassa vuoden 2011 loppuun saakka on perusteltua.

(161) Kolmannet esittivät huolestuneisuutensa BankCon kyvystä sysätä kilpailijat syrjään aggressiivisella hinnoittelustrategialla, minkä vuoksi Yhdistynyt kuningaskunta sitoutui siihen, että BankCo pysyy pois Moneyfactsin perusasuntoluottojen kolmen suurimman luettelosta (lukuun ottamatta asuntoluottoja, joiden LTV-suhde on suurempi kuin 80 prosenttia, ja ensiasunnon ostajille tarjottuja tuotteita). Moneyfactsin taulukkojen eri osissa on tiedot viidestä suurimmasta asuntoluotonantajasta, joiden katsotaan olevan asuntoluottomarkkinoiden parhaita tietyllä hetkellä. Pienten pankkien on syytä näkyä Moneyfactsin taulukossa, sillä sen avulla saa tehokkaimmin yhteyden asiakkaisiin. Yhdistynyt kuningaskunta on sitoutunut varmistamaan, ettei BankCo, joka edelleen on näkyvä pankki, voi tarjota markkinoilla parhaita hintoja. Näin ollen kilpailijoiden mahdollinen syrjään sysääminen on rajoitettua niinä vuosina, joina BankCo on eniten riippuvainen valtiontuesta.

(162) Lisäksi Yhdistynyt kuningaskunta on sitoutunut myymään BankCon […]. BankCon myymisellä valtio saa takaisin NR:ään sijoittamiaan varoja. Lisäksi luopumalla tilapäisestä julkisesta omistuksesta ajoissa varmistetaan kolmansille mahdollisuus ostaa BankCo. Tässä mielessä NR:n kilpailijat valittivat ennen kaikkea siitä, että NR:n oli helpompi houkutella vähittäistalletuksia, kun asiakkaat tiesivät, että pankki sai valtiontukea. Tilapäisestä julkisesta omistuksesta luopuminen poistaa kilpailun vääristymisen.

(163) Yhdistynyt kuningaskunta on myös sitoutunut poistamaan BankCon vähittäis- ja tukkutalletuksille annetut takeet […] mennessä. Näin ollen BankCo ei enää ole suotuisammassa asemassa kilpailijoihin nähden vähittäis- ja tukkutalletuksissa. Tällä sitoumuksella poistetaan kolmansien huolestuminen takuiden jatkumisesta.

(164) BankCon toimintaa rajoitetaan ostorajoituksin ja rajoittamalla valtiontakuita ja tilapäistä julkista omistusta. Kyseisiä toimenpiteitä jatketaan, kunnes tilapäisestä julkisesta omistuksesta on luovuttu.

(165) NR:n vetäytymisen Tanskasta voidaan katsoa rajoittavan kilpailun vääristymistä, sillä NR ja näin ollen myöskään BankCo eivät enää kilpaile kyseisillä markkinoilla.

(166) AssetCon aiheuttama kilpailun vääristyminen siten, että se jatkaa rajoitettua taloudellista toimintaansa, on rajoitettu, mikä on vahvistettu Yhdistyneen kuningaskunnan sitoumuksella, kuten johdanto-osan 29 kappaleen ix kohdassa on esitetty. […], sen taloudellinen toiminta vähenee ja sen myötä myös mahdollinen kilpailun vääristyminen.

(167) Rakenneuudistustiedonannon 46 kohdan mukaan jäsenvaltioiden on toimitettava komissiolle säännöllisesti yksityiskohtaisia kertomuksia, jotta voidaan tarkistaa, että rakenneuudistussuunnitelmaa toteutetaan moitteettomasti. Näin ollen Yhdistyneen kuningaskunnan on toimitettava tällaisia kertomuksia komissiolle puolen vuoden välein tämän päätöksen antopäivästä alkaen.

7. PÄÄTELMÄ

(168) Toimenpiteiden (i)–(iii) jatkaminen NR:n jakamisen jälkeen sekä kohdassa 30 esitettyjen toimenpiteiden (iv)–(xii) jatkaminen on katsottava rakenneuudistustueksi, jonka on todettava olevan perustamissopimuksen 87 artiklan 3 kohdan b alakohdan mukaista,

ON TEHNYT TÄMÄN PÄÄTÖKSEN:

1 artikla

Seuraavat tukitoimenpiteet, jotka Yhdistynyt kuningaskunta on toteuttanut Northern Rockin, BankCon ja AssetCon hyväksi, soveltuvat yhteismarkkinoille edellyttäen, että jäljempänä 2 artiklassa asetetut edellytykset täytetään:

i) alempien maksujen taannehtiva soveltaminen Englannin pankin likviditeettitakaukseen, joka myöhemmin uusittiin Yhdistyneen kuningaskunnan valtion nimiin, jäljempänä ’BoE/HMT:n likviditeettitakaus’, ja liikamaksujen korvaaminen Northern Rockille sen jälkeen, kun Northern Rock oli jaettu BankCohon ja AssetCohon;

ii) Yhdistyneen kuningaskunnan valtion rahoituspalveluviranomaiselle antamat takeet siitä, että Northern Rock täyttää sääntömääräiset vähimmäispääomavaatimukset;

iii) valtion BankCon vähittäistalletuksille antamien takuiden jatkaminen;

iv) valtion BankCon tukkutalletuksille antamien takuiden jatkaminen;

v) BankCon pääoman vahvistaminen 1,4 miljardilla punnalla;

vi) BankColle myönnetty ehdollinen 1,5 miljardin punnan likviditeettitakaus;

vii) valtion AssetCon tukkutalletuksille antamien takuiden jatkaminen;

viii) BoE/HMT:n likviditeettitakauksen nostaminen 10 miljardista punnasta enintään 23 miljardiin puntaan;

ix) AssetCon pääomapohjan vahvistaminen 1,6 miljardiin puntaan;

x) AssetColle myönnetty 2,5 miljardin punnan käyttöpääoma.

2 artikla

Edellä 1 artiklassa tarkoitetut edellytykset ovat seuraavat:

i) BankCo ja AssetCo on täysin erotettava toisistaan toiminnallisesti mahdollisimman pian ja viimeistään vuoden 2010 loppuun mennessä;

ii) BankCon uusi luotonanto on rajoitettava neljään miljardiin puntaan vuonna 2009, yhdeksään miljardiin puntaan vuonna 2010 ja kahdeksaan miljardiin puntaan vuonna 2011; jos BankCo jää tilapäiseen julkiseen omistukseen vielä vuoden 2011 jälkeen, kahdeksan miljardin luotonantoraja on säilytettävä voimassa 31 päivään joulukuuta 2013, jollei tilapäinen julkinen omistus pääty ennen sitä;

iii) BankCon vähittäistalletustaseet Yhdistyneessä kuningaskunnassa, Irlannissa ja Guernseyssä on rajoitettava 20 miljardiin puntaan 31 päivään joulukuuta 2011 saakka; jos BankCo on edelleen tilapäisessä julkisessa omistuksessa vuosina 2012 ja 2013, vähittäistalletusrajoituksen on oltava 23 miljardia puntaa vuonna 2012 ja 26 miljardia puntaa vuonna 2013, tai tilapäisestä julkisesta omistuksesta on luovuttava;

iv) BankCo ei saa sijoittautua Moneyfactsin asuntoluottoluokituksen kolmen suurimman joukkoon kahdeksi, kolmeksi tai viideksi vuodeksi vahvistetuissa luokissa eikä vaihtelevissa asuntoluottoluokissa (lukuun ottamatta tuotteita, joissa asuntolainan ja asunnon arvon välinen suhde on korkeampi kuin 80 prosenttia, ja ensiasunnonostajille tarkoitettuja tuotteita) 31 päivään joulukuuta 2011 saakka, jollei tilapäinen julkinen omistus pääty ennen sitä;

v) Yhdistyneen kuningaskunnan on luovuttava BankCon enimmäisosakkuudesta […]; tässä yhteydessä tilapäisestä julkisesta omistuksesta katsotaan luovutun silloin, kun Yhdistynyt kuningaskunta on myynyt BankCon osakkeista vähintään 50 % + 1 yhteisö(i)lle, jo(t)ka ei(vät) ole valtion omistam(i)a ei(vät)kä valtion valvonnassa ja kun Yhdistynyt kuningaskunta ei enää valvo BankCoa asetuksessa (EY) N:o 139/2004 tarkoitetulla tavalla;

vi) BankCon […] on ilmoitettava julkisesti Yhdistyneen kuningaskunnan vähittäistalletustakuiden vapauttamisesta […] mennessä ja ilmoitettava, että Yhdistynyt kuningaskunta poistaa BankCoa koskevat tukkutakuujärjestelyt 31 päivään joulukuuta 2010 mennessä;

vii) etuoikeudeltaan huonompien velkojen on pysyttävä AssetCossa eikä peruspääomaa tai osakelippuja saa maksaa etuoikeudeltaan huonommista veloista, vaikka AssetColla olisi siihen sopimukseen perustuva oikeus […];

viii) BankCo ja AssetCo eivät saa sitoutua osakkeiden ostoihin muilta yrityksiltä eivätkä ne saa edistää valtion takuujärjestelyjä tai omistajuutta;

ix) AssetCo ei saa ryhtyä taloudellisiin toimintoihin, lukuun ottamatta BankCon toiminnalliseksi tukemiseksi välttämättömiä toimia, kunnes BankCon ja AssetCon toiminnallinen erottaminen toisistaan on saatu päätökseen […].

3 artikla

Yhdistyneen kuningaskunnan on ilmoitettava komissiolle kahden kuukauden kuluessa tämän päätöksen tiedoksi saattamisesta toimenpiteistä, joihin se on ryhtynyt tämän päätöksen täytäntöön panemiseksi. Lisäksi Yhdistyneen kuningaskunnan on toimitettava tämän päätöksen antamisesta alkaen puolen vuoden välein yksityiskohtaiset kertomukset toimenpiteistä, joihin se on ryhtynyt tämän päätöksen täytäntöön panemiseksi.

4 artikla

Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.

Tehty Brysselissä 28 päivänä lokakuuta 2009. Komission puolesta Neelie KROES Komission jäsen

(1) EUVL C 135, 3.6.2008, s. 21.

(2) EUVL C 149, 1.7.2009, s. 16.

(3) EUVL C 43, 16.2.2008, s. 1.

(4) EUVL C 244, 1.10.2004, s. 2.

(5) Ks. edellä alaviite 1.

(6) Ks. edellä alaviite 2.

(7) Bruttoluotonanto merkitsee kokonaisennakkomaksuja ja nettoluotonanto ennakkomaksuja, joista on vähennetty kuoletukset ja lyhennykset.

(8) Kaikki aloittamispäätöksessä kuvatut tiedot, joita tosin ei toisteta tässä päätöksessä, on otettu huomioon tässä päätöksessä jäljempänä esitetyssä arviossa.

(9) Liikesalaisuus. Luvut on mahdollisuuksien mukaan korvattu merkeillä [].

(10) Vahvistettu.

(11) Tarkastamaton.

(12) NR alkoi toteuttaa kilpailukehystä (Competitive Framework) sen jälkeen, kun Yhdistyneen kuningaskunnan viranomaiset olivat kansallistaneet NR:n. Kehyksen tarkoituksena on varmistaa, ettei NR voi käyttää valtion tukea vääristyneeseen kilpailuun markkinoilla. Kehyksessä on NR:n sitoumuksia, jotka rajoittavat sen läsnäoloa Yhdistyneen kuningaskunnan kiinteistö- ja säästömarkkinoilla. Ks. myös kilpailukehyksen kuvaus aloittamispäätöksen kohdassa 81 (alaviite 1).

(13) Jäljempänä käteisvaroista ja valtion investoinneista koostuvista ”käteisvaroista” käytetään ilmausta ”käteisvarat”.

(14) Kyseessä ovat Graniten arvopaperistamisrakenteen nimissä olevat pankkitilit, jotka säilyvät NR:llä.

(15) Katettujen joukkolainojen ohjelma, joka koostuu useista myönnettyjen lainojen osuuksista.

(16) Alun perin NR:lle kuulunut asuntoluottosalkku.

(17) EUVL L 24, 29.1.2004, s. 1.

(18) Selvyyden vuoksi komissio viittaa toimenpiteitä arvioidessaan toimenpiteiden kuvauksen 30 ja 31 kohdassa käytettyyn numerointiin.

(19) Ks. aloittamispäätöksen 94 kohta.

(20) Ks. aloittamispäätöksen 91 kohta ja laajentamispäätöksen 28 kohta.

(21) Ks. laajentamispäätöksen 32 ja 39 kohta.

(22) Ks. laajentamispäätöksen 26 ja 49 kohta.

(23) Ks. laajentamispäätöksen 33 ja 46 kohta.

(24) Ks. laajentamispäätöksen 22 kohdan ii alakohta.

(25) Ks. laajentamispäätöksen 26 kohta.

(26) Ks. edellä alaviite 23.

(27) Ks. komission päätös asiassa NN 70/07, Northern Rock (EUVL C 43, 16.2.2008, s. 1), komission päätös asiassa C 14/2008 (ex NN 1/08), Rakenneuudistustuki Northern Rockille (EUVL C 135, 3.6.2008, s. 21) (aloittamispäätös), ja komission päätös asiassa C 14/2008, Rakenneuudistustuki Northern Rockille (EUVL C 149, 1.7.2009, s. 16).

(28) Komissio hyväksyi maksun asiassa N 507/08 tekemässään päätöksessä, Financial support measures for the banking industry in the UK (EUVL C 290, 13.11.2008, s. 4).

(29) Esitetty määrä tarkoittaa vähittäistalletusten kokonaismäärää, eikä siinä oteta FSCS:ää huomioon.

(30) EUVL C 72, 26.3.2009, s. 1.

(31) Liikesuunnitelma päivitettiin 18. syyskuuta 2009, jotta siinä otettaisiin huomioon komission ja kolmansien esittämät epäilyt tuen aiheuttamasta kilpailun vääristymisestä.

(32) Ks. CGS:stä edellä alaviite 15.

(33) HMT:n FSA:lle tekemän sitoumuksen, jonka mukaan NR täyttää toiminnassaan vakavaraisuusvaatimukset, voidaan katsoa vastaavan sitoumusta korottaa pankin pääomaa tulevaisuudessa, mikä näkyy jakamisen jälkeen BankCon pääomankorotuksena.

(34) Ks. edellä alaviite 14.

(35) Komission päätös asiassa NN 70/07, Northern Rock (EUVL C 43, 16.2.2008, s. 1).

(36) Aloittamispäätöksen 100 ja 101 kohta.

(37) Ks. periaatteellisesti yhdistetyt asiat T-132/96 ja T-143/96, Freistaat Sachsen ja Volkswagen AG v. komissio (Kok. 1999) II-3663, 167 kohta. Tätä lähestymistapaa on sovellettu komission päätöksessä 98/490/EY, asia C 47/96, Crédit Lyonnais (EYVL L 221, 8.8.1998, s. 28) (10.1 kohta), komission päätöksessä 2005/345/EY, asia C 28/02, Bankgesellschaft Berlin (EUVL L 116, 4.5.2005, s. 1) (153 kohta ja sitä seuraavat kohdat) ja komission päätöksessä 2008/263/EY, asia C 50/06, BAWAG (EUVL L 83, 26.3.2008, s. 7) (166 kohta). Ks. myös